url: =Na Nu le Na Pa um kei in (3) ~ Lian Tuang :: ZOMI DAILY\nposted on 30 January 2016 at 11:15 am Lomkholna: Article, Liantuang, TuunlehZua\nTheisim khinkhian in\nNa sanggam khat peuhpeuh a ginat loh hangin nu le pa mai ah thuhilh vatvat kha kei in. Tua bang na hih ciangin nu le pa lungdam tuan hetlo hi. “ Kei om kei leng, sim mawh ngelngel ding hi” ci in na sanggam pa / nu hehpih huai sa lua in lunggim mahmah zawsop uh hi.\nDeih bangin a gamta nuamlo na sanggam pa /nu tungah itna le deihsakna tawh lungduai takin na gamtat khiankhian theih ciangin, pau loin a om khinkhian na nu le pa in “ Ka tate muanhuai ta hi” ci in lungsim tawlnga thei in nang tungah lungdam mahmah pan uh hi.\nUnau sungah a cithei le a lawhcing na hihna hangin nu le pa in ong it zaw ding sa kha kei in. Nang tawh kikhawlin mi hampha hih ding sangin a ginalo na sanggam pa / nu tawh ahi thei bangin nuntak khop ding lunggulh zaw le thupi sa zaw ahih lam phawk gige in.\nNu le pa tawh na om khak sunsun ciangin leitung thupiang tuamtuamte le hunthak van le nate khantohzia le nasep dante na theih bangbang gen zel in. Nitak mei-awi kawmin Cingkhup le Ngampawm tangthu, Thangho le Liando tangthu, Penglam tangthu te ong gengen hunte phawk kik in la, tua hun lai in zaknop sa lua in na hak kilkel mah bangin amau zong na gen thute zaknop sa lua in na gen bangbang sun tawh zan tawh zaza nuam uh hi.\nHun lem na neih simin u sung nau sung thu, innsung panmun ( bangkua, haitawi tanu tapa,..)beh le phung thu leh tangthu tuanthute nu le pa kiang dong zelzel in. Ong gen thute lai tawh ciamteh pah lianlian in. A lungsim sunga om thu tampite ong gen khiat theih uh ciangin a lungsim pumpi cidam tangzang tuam kisa uh a, thu le la vaihawmna leh heksuk hektohnate ah ngaihmuang takin gamtang thei kisa pan uh hi.\nHunthak vanzat tuamtuam ( Phone, Internet, facebook, viber, gmail, cycle, mawtaw,…,) na neih bangbang Nu le pate in a zat theih dingin sinpih hamtangin. Itna deihsakna tawh na hilhna na kikholhna uh hangin a lungsim nosuak kik dinga, “ Naupang ten ong sawl tantan uh a, .., ” ci in a lawm le gual lakah gengen pah ding uh hi. Nang tungah zong a gen kholloh uh hangin nuam mahmah citciat ding uh hi.\nHunthak vanzat tuamtuam ( Phone, Internet, facebook, viber, gmail, cycle, mawtaw,…,) na neih bangbang na sinpih ciangin nu le pate in na mit-hek ong en gige uh hi. Hawmthawhna le zahpihna khat na neih khak zenzen leh zum mahmah uh a, “ Thei zo mahmah khang ee” ong cih san uh hangin a lungsim tawng ah “ ka ta ten hai ong sa lua hi zen veh e” ci in khasia khinkhian uh hi.\nZi le pasal na neih ciangin nu le pate in Ni danga a ngaihsut ngeiloh thu khat ngaihsun den uh hi. “ Ka ta in kei ong ngai lai hiam “ ci in na gamtatna khempeuh ong encik liplep hi.\nNumeite in na teknu na tekpa le na pasal sanggamte mai khawngah na pasal mai-ngap bawl lua kha kei in. Hawmthawhna le nopnehna gamtat kampau zang kha kei in. Na theihloh kal in na manawhte na heh sim mahmah thei uh hi. Na pasal tung na bawl ahih hangin amau a simmawh in kingaihsun pan lian uh hi.\nZi na neih ciangin na sungh lamte in a lunggulh mahmah le a theihnop mahmah uh thu khat bek om a, tua in nek le dawn, silh le ten na guan uh hiam cih te hi lo hi. A pasal le a manawhte in a it bawl uh hiam cih ahi hi.\nNu le pate in na tate ( a tute ) a tawi ciangin naungek a kah zenzen leh la pah daidai kei in. Na lak daidai leh kei kepding phallo ai tam ci in kisuang giugeu a khasia dekdek liang thei hi.\nNa ta ngek lai a ci a nat ciangin a pi le pute tawi sak, kem sak hamtang in. Kem nuam khoi nuam lua kisa in tu khinkhian thei lo zezen uh a, ahi zongin a ma thu in ong la ngam hetlo uh na hi thei hi.\nPrevious: Chinese Diaspora ~ Hau Za Cin\nNext: ZAM Thupuak :: 31 January 2016


timestamp: atn

url: =Puteek kum 90 khatin tuikia naungek khat honkhia in lamdang kisa :: ZOMI DAILY\nposted on 27 March 2018 at 11:18 pm Lomkholna: China, News, Sawltak, World\nSouthwest China, Sichuan Province sung aom Santai County ah puteek kum 90 aphakhin khatin tuikia naungekno khat honkhia cih thuthang pen Social Media tungah ki thehzak in, lamdang leh thupi kisa mahmah hi.\nHih thupiang pen nungkal Wednesday (March 21) nitaklam 4pm hunpawl in thupiang kici hi. Santai Country, Hejiaqiao khuasung ah ateeng naungek kum 1 leh alang (18 month-old) aphapan khatpen api tawh luidung ah setbingneu “Toddler Bicycle” tuangsak in akikem uh ahihi.\nTualaitak in tua naungek pen naupang setbing tawh lui sungah kiasuk citciat hi. Tua lui pen tui avot mahmah, votlua kisa in tuibang akhalliang “icy river” akiciliang khat ahihi.\nTua naungekno lui tuisung ah akiatsuk ciangin api inzong acihnading theilo in, patau mahmah in honghuh un ci’n huhna ngenin awngsasa hi.\nTuaphual panin Meter 100 pawlah aomkha putek kum 90 aphakhin khatin tua naungekno tuisungah kiasuk cih atheih ciangin omkhong theilo in, athaneih sunsun tawh delhpheipah hi.\nLuidung pen kiakpo in, tua kiakte nalmahmah kawmkal ah puteekpa zong taiphei in, lui sungah tuaksuk vingveng hi. Tuazawh asawtlo in naungekno pen aliangah puakawmsa in ki mukik hi.\nLui apanglam pen buan nawimahmah sawnsawn ahih manin, puteekpa pen amathu tawh luinawl ah paikhiatheilo in, khuasung mite’n akaihkhiat ciangin paikhiatheipan ciliang hi.\nMore: Kawlgam ah tui khanggawp in cimawh dongtuak mi 100,000 val phakhinta\nTua naungekno akem piteeknu leh a innkuanpih te lungdam mahmah uh a, lungdamko dingin apai uhciangin puteekpa in “hih naungekno ka hotkhiatna hangin kasi phialzong in kiman kasa zawlai hi. Amahpen ei te ii mailam lametna ahihi” ci’n genkhia hi. Hih puteek kum 90 aphakhin ii kammal in mipi te lungsim sukha mahmah hi. Nang ee….. Sawltak #zomidaily\nPrevious: Malaysia NSE lamzikpi tungah mawtaw khat puakkham, ahawlpa meikanglum\nNext: Indonesia, Bali ah nelvang sung vankham hento in apuasim mi 3 kiman\nHa amanphat zia; thukhun lampan etna (tooth; judicial power) ~ Dr. Nang Khan Lian


url: =Vondeih Kep Ding – 19 (Pau Khan Kap) :: ZOMI DAILY\nposted on 6 December 2014 at 2:25 pm Lomkholna: Article, Paukhankap\nVondeih Kep Ding – 19\nTu nungkal in na Siamah nu tawh online panin ki hopih kha dihdih ingh. Na Siamah nu tawh na pa ki hopih ci leng bagn thu khawng dong in hong um nai a leh? Napa bel kangei mah bangin no unau’ thu mah na dong ing. Sanglai na zawh lam pen na nu’ hong gen bek ka kasak leh na Siamah nu in zong, ‘Thangpi te unau lai hat uh’ hong ci ahih manin na pa ka lungdam in angtang mahmah ing.\nThangpi aw, ahi zongin na Siamah nu hong kam cih khat in ka lung hong nuam sak het lo hi. “ Thangpi bel lai pilna pi-in ahi zongin Sia/ Siamah te thugen te nial gawkgawk in, mang nuam pha meel kei,” hong ci hi.\nKa tan ( 5 ) kum in zingsang khat tansi na mai-ah Siate khat in thu hong gen hi. Amah pen a sangkah lai-in, a khansung ah lai pil in, lai huanna ah zong a khatna tam ngah zaw hi. Ahi zongin tan ( 10 ) ong zo mahmah lo hi. “ Ka sangkah lai-in, khat vei ka Siamah te khat sanginn sung pan in khasia sak in, kapsak kha hi-ing. Tuni ciang dong tan ( 10 ) ka ong zawh mahmah lo na ahang pen ka ngaihsut kikkik ciangin ka sang kah lai-a, ka Siamah nu khasia sak in, ka kapsak khak hang hi dingin um ing,” ci-in hong gen hi.\nTawngno aw, lai pil in lai na zawh manin lungdam ing. Ahi zongin ki pil sak in Sia, Siamah te kampau khawng nong nial lawklawk leh khuasuak zolo ding i hi maw! Kawlte bangin a paunak vuah, ‘ Sia/ siamah te, Nu leh Pa leh Pasian’ pen ki zakim sak in zahtak mahmah uh hi. Pilna hong guan, Sia/ siamah te hong khasia sak peuhmah kei in maw!\nBangzah ta-in a hoih anam tuui, ‘Paak’ ahi phial zongin,\nA-teh tawh kituah kei leh etlawm na neilo hi.\nBangzah ta-in a ngaih, a thu hoih,‘La’ ahi phial zongin;\nA-aw, a-sang a niam a kihual kei leh zaknop na neilo hi.\nBangzah in khuak hoih in pil in i siam zongin,paukhankap\nIh Sia te i khasiat sak khak leh ki khuasuak zolo ahi maw!\nBangzah in hau in, nuam sa-in kisap cih aom kei phial zongin;\nNu leh pa’ khitui luanna ahi khak leh sauvei kimang lo ahi maw!\nNa pa’n hong gen kik kik ning! Deihsak na takpi tawh lai hong hilh na sia/ siamah te khasia sak in hehsak kha peuhmah kei in maw. Hih thei hi leh na lungsim sung pan na ngawn in mawhsak na nei kei le cin, na pa’n hong deih ing.\nColumbus, O.h, USA.\nPrevious: Upna leh Ngeina (Faith and Culture) ~ Rev. Fr. Damian Dal\nNext: Zomi Idol in nang hong sam ~ JK Kam


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Digital Selections Online access ✖Remove constraint Digital Selections: Online access Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition


url: =ANAAK Maithili Tie Top in Fire Red | REVOLVE\nfavorite ANAAK Maithili Tie Top in Fire Red\nShare Maithili Tie Top in Fire Red on Facebook (opens in a new window)\nShare Maithili Tie Top in Fire Red on Twitter (opens in a new window)\nRevolve Style No. ANAK-WS1\nManufacturer Style No. PS19 T0080DC\nMaithili Tie Top in Fire Red


url: =Tulaai Leitung Thuthang Tuamtuam Updates May 9, 2016 :: ZOMI DAILY\nposted on 9 May 2016 at 7:02 am Lomkholna: Khawmpau, Myanmar, News, World, Zomi\n· Afghanistan gam Kandahar khuapi pan Kabul kikaal ataai mi 125 apua Bus pi nih leh Namgimtui apua Matawpi khat May 9,2016 ni in kiphu kha a, Mawtaw athum in kuang ahihman in mi 52 amun ah sipah in 70 te liamna baina tawh zato inn ah kipuak hi. VOA\n· Turkey gam leh Syria gamgi dung a May 8,2016 ni zantha paai IS migilo te leh Turkey gaalkaap te kikaap uha, Turkey gaalkaap ten Thaupi tawh nasiatak in gaalkaap uh ahihman in IS migilo 55 si ci in Turkey thunei ten gen uhhi. May 8 zinglam in hihmun teng mah ah US leh apawlten Vanlam tawh bomb akhiatna hang un IS migilo 48 si uhhi.VOA\n· Sen gam Fujian Province Taining County ah May 9,2016 ni in Guah naakzuk lua mahmah ahihman in men kicim a, Innlam naseem mi 37 te Mencim in vuknelh in atun abanna kitheilo ci in Xinhua thukizaakna in pulaak hi. Nungkum December kha in zong hikiim teng ah men kicim a mi 70 vaal singei uhhi.CNN\n· North Korea gam thuneihna akeemcing Worker’s Party of Korea ( WPK ) Khawmpi May 7,2016 ni in Pyongyang khuapi ah thupi tak in bawl uha, North Korea leikhamangpi Kim Jong Un in koiteng kaapding acitam ci in mipi dipkuasa in aom laaitak Kim in North Korea thuneihna susia ding a ongvau aom ciangbek in North Korea gamten I Nuclear gaalvan te izangpan ding a, South Korea tawh zong unau pata ihihman in maailam ah kiho a kinaalzop mahmah kulding ci in pulaak ahihman in mipi nuamna dahdah in nui lingling uhhi.VOA\n· Egypt gam Cairo khuapi kiang ah Eygpt palik te Van mawtaw tawh akileh zialzial laaitak IS migilo te in May 9,2016 ni in naban kap uha, Egypt palik 8 sihkhat in sipah in pawlkhat liam uhhi.BBC\n· Leitung bup a om “NU” akici kheempeuh na “MANPHA” mahmah uha, na “THUPI” mahmah uhhi.Topan khansauna, cidamna, ahauhna nopsakna leh Vandaaitui tawh ongtuam ta hen ci in thu kongngetsak hi. TKP\nPrevious: US Republican leh Democratic Party ki lamdanna\nNext: Cidam in khansau nading\nZasan ~ Hau Za Cin


url: =PAU LE LAI. Rev. Hen Khan Go (Th.D cand.) - Laibu Saal\nHome > Thuluui/Articles > PAU LE LAI. Rev. Hen Khan Go (Th.D cand.)\nPAU LE LAI. Rev. Hen Khan Go (Th.D cand.)\nPau Le Lai\nRev. Hen Khan Go (Th.D cand.)\nThupatna: Pau panin Lai piangkhia a, lai om masa hi lo hi. Kam paupau napi’n tuni dong mah lai a nei nai lo leitung ah tampitak mah om lai hi. I thulu zui-in, tangpau le tua pau pan lai hong pianzia i gen ding hi.\nTangpau i cih in bang hiam? Late Lai Siangtho a siamte in Egypt kumpite in kumzalom 16th lai-in Hebru pau na zang khin hi, ci uh hi. Scotland James IV in (16th Century) hunin zong tua bang mahin na gen hi. Ama genna ah Lai Siangtho sung mimasate in Hebru pau pau uh hi, na ci hi. Anreas Kemke (17th Century) hunin a genna ah: Pasian in Sweden-te' pau-in pau (God spoke Swedish), Adam in Danishte pau zang (Adam spoke Danish) in, Gulpi in French (Piantit) pau zang (The serpent spoke French). Becanus in a genna ah: Pasian in Germante pau zang hi na ci hi. Zomite tangpau bang pau ahi tam? Hih pau sungah a kihelkha nam li tawh i en suk ding hi.\nI. Pau (Language) i cih in ngaihsutna genkhiat theihna (Arbitrary) hi na ci uh hi. Tangkamte sungah paudan (form) le khiatna (meaning) a kizopna om vet lo hi na ci uh hi. Kammal cih pen ciamtehnate (symbols) hi a, lamlahna dana suan (signs) dan hi lo hi. Mihingte kampau dan zui-in nuntakna a nei khempeuh ganhingte’ ham nangawn a kikhen thei ahi hi. Tua kammal ciaptehna "Symbols" le lahna "signals" bangci kilamdang hiam? Nawitep ganhingte lakah a sanglen zawdeuhte in hih launa, thangpaihna cihte lakkhia thei uh hi. Zawng gol mahmah (Chimp) a kicite in nulepa lungulhna kilakkhia thei uh a, ahi zong hun tuamlak khop (date) cih tuam nei thei lo uh hi.\nKhitui luanna pen i pumpi i thuakna zia a lakkhia (sign) hi=in mihingte, ganhingte in lakkhia thei hi. I nuamna i dahnate tua khitui in lakkhia hi. Ahi zongin mihingte bek in lahkhiatna (action) kinei hi. Apau thei lote nangawn in a khut uh tawh pau ding teng lakkhia thei uh hi.\nII. Pau i cih in malkhat le khat a kizomsak ( System ) ahi hi. Kizopna a nei mel lo pau cih bang om lo ding hi. Gentehna in India gam pan hong pai American-te in a kigawmzau pau nei uh a, a kigualh zia (system) dan gina takin nei lo uh ahih manin, a pau uh khangto lo pen pah hi. Navaho-te pau theih zawh nadingin kum 30 sawt hi na kici hi. Hih minamte in galpi nihna lai-in amau’ pau pen kizopna (communication code) in na kizang hi.\nIII. Pau i cih in a gingkhia ( Vocal) hi. Tu laitak i zat ngeingai paute a tungin kammal tawh a kigen a sa hi a, a kigelhkhia kuama a' om tuan lo hi. Nitumna lam gamte’n a kigelhkhia pau a neih zawh kum 5000 bang sawtta hi, na kici hi. Tua manin pau pen a hunhunin kikhel toto thei a, leitung ah pau nam 6280 om hi ci-in kimukhia hi. Tuate lakah gindan a kilamdang phadiak 450 in kikhen thei hi na ci uh hi. Pau namkhat peuhpeuhin gindan (sound) tam nei loin tua gindan a huh dingin laimal a kibawl behbeh ahi hi. Gentehna-in Mangkangte in laimal 24 nei uh hi. Mi pau tampi amau pau suaksak uh a, tu lianin leitung ah a kithei pen pau suak hi. Zulu-te in mal sawmlilegiat (48) nei uh a, Hawaiian-te’n mal giat (8) nei-in, Cambodia-te’n sawmsagihlenih (72) nei uh hi. Zomite in Pau Cin Hau lai le Mikang lai namnih i nei hi. Pau khat peuhpeuh sungah a tangpi-in awsuah 100 kiim om hi. A tawmpente ah 15 om thei-in mikangte a' 46 om hi.\nIV. Pau i cih in ciaptehna (Symbolic) hi. Ciaptehna i cih ciangin ngaihsutna genkhiatna zong kici thei hi. Ciaptehna’ gennop i tel zawh loh thu pawlkhat zong om thei lai hi. I Lai Siangtho zong tuadana ciaptehna tawh a kidim paupi nam thum bang a kizang ahi hi . Gentehna-in: Khut, khe, tokhom cihdan a tuamtuamte na om hi. Tua ahih manin tanglai biaknate, Buddha biakna bang ah lim tuamtuam na om hi. Tuate pen a tungin pau hi a, tu-in muhtheih lim tawh a lahkhiat uh ahi hi. Lim khat ahih nakleh paukhat hi-in khiatna khat nei hi. Zomite mualsuangte tungah zong lim tampi a kisuai om a, tuate in gennop/khiatna (meaning) nei ciat hi.\nPau i cih sungah Grammar le Vocabulary namnih kihelkhawm leuleu hi. Grammar (Syntax) i cih pen a kikhak le ciangtan nei ahi hi (Grammar-Syntax is closed and finite). Laimal (Vocabulary - Lexicon is open and infinite). Laimal pen a kihong ciangtan om lo ahi hi. Kiimlepam kikhelna, gam ki-ukna, mi le mi kizopna, ngeina cihte sungah tuate om kim hi. Laps a kici minamte in Vuk a lawhna mal bekbek uh sawmlilekhat ( 41) nei uh hi. India a om Quichua minamte in Alu (potato) a cihna bekbek uh mal 200 nei cizen uh hi. Mikangte in a vom/ a sialam genna bekbek cihna 120 nei uh hi. A hoihlam a kang cihna bekbek 134 nei leuleu uh hi. Zomite in zong Zasan i cihna bekbek kawlsing, zasan, thaksing, malta, maza cih bangin i nei hi.\nThukhupna: Tua ahih manin, mi khat kampau i tel keileh ama ngeina-dan (culture)te kitelsiang zo taktak lo hi. Hih a tunga i tom gen mah bangin, ei Zomi khat mikang gam ah suakin, tua mun mah ah khangkhia leh mikang pau bek mah nuamsa ding a, mikang ngaihsutzia mah tawh thu le la zong hong ngaihsun ding hi.\nI phawk mahmah ding thu in 2014 kum ciangin minam lian khat ihihna UNO le Kawl kumpite in hong ciaptehsak ta ahih manin, nidanga i Zolai tan 4 ciang i sinnate ah, phuahtawm le ahi takpi dinga i up tangthu, Gamthu, Cidam bu cihte pawl ban ah, Kammal (Word) le Kampau (language) tel sinna ban ah, i Zolai zatdan zong a tuamtuam mikang lai (Grammar) danin sin ngiatngiat leng mailam ah i zatzia, gelhzia hong kibang dingin ka lamen hi.\nHih ZYA in laigelh ding hun hong piak ciang ka angtang mahmah hi. Mailam ah Zolai limsim mahmah leng cih ka lunggulhna tawh Tedim pau i cih pen Zomi pau ci-in, Tedim lai i cih zong Zolai ci-in, Tedim Lai Siangtho zong Zomi Lai Siangtho ci-in, Tedim labu zong Zomi Khristian Labu ci-in, limtak zunkik lehang, Zomi, Zolai pen minam dangte nangawn in hong sin nuam ding lam-ethuai hi.\nMailam ah i Zokam pen i Zolai tawh sinin tua laite sungah A Awsuah (Tone) le Awgin (Sound), Awsang (High Tone), Awlai (Level Tone), Awniam (Low Tone), Awsuah tom le sau khawng limtak i sin hun hong tung ding lametna lianpi hi. Laimal (word) kibang khiatna tuam ciat nei zong tampi i nei a, laimal kibang lo awsuah kibang zong tampi mah i nei hi. I picin semsem nadingin i Zopau zangin, i Zolai mah thupisak mahmah dih ni! A neuneute beisak in, i tangpau pawlkhat zong a kigawm thei teng gawmkhawmin Zomi-Zolai ah tuibang gawm ni cih tawh i lai a khum hi ni. I biak Pasian in Zomi-Zolai thupha hong piaksak ta hen! Amen.\nZomi Baptist Church, Tahan Kalaymyo.\nItem Reviewed: PAU LE LAI. Rev. Hen Khan Go (Th.D cand.) Description: Rating: 5 Reviewed By: Cinpu Zomi


url: =Sialsawm Pawi. Agelh ~ Gin Za Go - Laibu Saal\nHome > Thuluui/Articles > Sialsawm Pawi. Agelh ~ Gin Za Go\nSialsawm Pawi. Agelh ~ Gin Za Go\nAgelh ~ Gin Za Go (Aizawl)\nThu masa :\nLeitunga om minam khempeuh ngeina ‘pawi’ a neilo ki-om lo ding hi. Bang hang hiam cih leh pawi pen lungnop zonna nam khat ahih manin minam khempeuh in ki-thupi sak tek hi. Tua hi a, ei Zomite in zong pawi nam tuamtuam i neih lak-a “Sialsawm pawi” thu (lawm annek pawi zong kici) kikum nuam hi hang. I pawite in hun nei citciat uh ahih manin, amau hun san ciatah pawi i bawl theih ding a thupi mahmah hi ci-in ka ngaihsun hi. Tua loin, mi-ate thupisak a ei-ate don lo, kan lo-a i om mawk zong, ginzagomite hong muhna niam mahmah ding hi cih phawkin i kingaihsut phat mahmah ding kisam mahmah hi. I ngeinate, en i puah-a, i zuun kei leh mi’n hong puahsak, hong zuunsak ngeilo ding hi cih i phawk sansan ding kisam mahmah hi.\nSIALSAWM PAWI HUN\nSialsawm pawi pen Dopi kha (February) pan ‘Tualphiat’ (kigin kholhna) kipan hi. Zing kha (March) khalik laitak tawh kituakin kibawl zel hi. Khua zangpi-in a lim thei pen dingin zu sa ciat uh hi. “No, bang tawh bawl ding,” ci-in khat leh khat kidong khengkhang uh hi. Sial-a kipan neih bangbang kigoin kibawl ciat hi.\nSIALSAWM PAWI BULPHUHPI\nSialsawm pen, ‘Tualbiakna’ zong ki ci hi. A kipat cilna hi bangin kigen hi. SIAL = Sawmsial a cihna hi a, SAWM= ‘hih sawm’, ‘bawl sawm’, ‘tumh‘ cihna ahi hi. Ei Zomite in sepna, ngimnate-ah gentehna-a i zat alian mahmah i cih nopna ahi hi. SAI (vui sai) LAWI (zanglawi) hihte a liat mahmah hangin alian cihna-in kizang loin, minthanna gennate-ah kizang zaw hi. Tua hi a, i sep i bawlnate-ah alian agolpi mah (sailpi cia mah) tum ding cihna ahi hi.\nPawipi ni khuavak main innteek nupite in zu beel khat taakin, zotaangsih huana, sipi kang uh hi. Zing khua hongvaak milmial ciangin zotaangsih leh sipi hel tawh zu thawlno khat tawh hanah pai (daihawh) uh a, a si sate phawkna leh thungetna a bawl uh hi.\nTua mah bangin, naupangte in zong a nute i zu taaksa uh tawh a pute uh zu kholhin paingeingai uh hi. Apu apite un a tute uh cidam ludamna ding, neih leh lamh kicinna dingin thupha pia (tamphuah)-in zu tawh na do kik leuleu uh hi.\nPawi ni sunkim pawlin tangvalte Ngawksat dingin a sawm ciat uh-ah kikhawmin Ngawksat khawm uh a, kibuan uh hi. Tua kibuanna-ah tangvalno nihte in alelh leh “Tu kum kizawng ding hi” ci-in ciamteh uh hi. A kibuan ma un sawm upate in Ngawk to masa uh a, “Dawidawi, ngawkngawk e, lui vuau,” ci-in thumvei a to khit uh ciangin kibuan thei pan uh hi.\nSialsawm pawi ciangin, tangvalte in khuang tawh sing cih ding kengin Sawmah pai uh a laam niloh uh hi. Tua pen ‘Tuallaam’ kici hi. Tuallaam la:\n(a) Ngaih aw hong laam in,\nNgaih nu ngaih pa hong laam in.\n(b) Mualdawn nahthel zang zawm aw,\nLen na zang zawm aw. ci-in sa uh hi.\n‘Tual’ cih kammal pen Zomite ngeina-ah cihnopna thukpi a nei taang kammal khat ahi hi. Mi’n khua asat leh ‘Tual’ a bawl masak lohin ‘Khua’ kici theilo hi. Taanga kipan ‘Tual’na nei uh a, Tualah thusia thupha vaihawm ding ‘Tual’ siampi khat om hi. Kum simin siampite in vok goin, phuisamin Tual na thoih uh hi. Tua bangin Tualah kilaam a, vai khempeuh Tualah kihawm hi. Khua mite cihnain ‘Tual mi’ ‘Gam mi’ na kici uh hi.\n“Kapu Khua na siam in,\nKapa Khua na siam in,\nKa Mualbem khua na siam in,\nKa Baangzang khua na siam in,\nKa Sawmpi khua na siam in,\nKangilkawn na siam in, phula masa, Daikai masa, Tuikhuat masa, Jasuan hang masa, Sinte hang masa, Pante hang masa, Kawngte hang masa, Khua nasiam in, Tui na siam in”, ci hi.\nHih Tual biakna ngeina pen 1840 a kipan Mualbem khua-ah Pu Khan Thuam hunin ki-ukna tawh kisai thu bulphuh guipi khat a kip a khoin na neikhin uh hi.\nSialsawm pen khuakhal hun ahih mah bangin, Sial vaai-in pai zel uh hi. Tua huna saman a om a, a aih uh leh “sawngai” ci-in ‘Song’ phut pah hi. (Khupson khang katna, 1984).\nSialsawm pen ‘Tual biakna zong kici hi’ i cih mah bangin, Sialsawm pawi ciangin Khua biak Tual thoihna kinei hi. Tual thoih zehtan a sian ni a zing cianga kipan ‘Sawngpi’ kikuan hi. Hih Sawngpi sabet ngeina pen, a ciamteh huai mahmah ngeina hoih khat ahi hi. Bang hang hiam cih leh, tua sungah a pai khempeuh in a sep theih ciat uh semin, sa amat uh leh mikhempeuh in saseh tangkim uh hi. Sawngpi kuan dingin mi kizawn deda hi. Khua mualah mi kikaikhawm uh a, khuamual panin sa omna ding a theite leh upate kikumin sawtna (hawlna) ding mun khensat uh hi. “Sawngpi-a sa kap ding mi kiteng hi” kici hi. Tua hi-a, Sawngpi-a sakapte ki-eng hi. Sawngpi ding ciangin mang kiciingin, heek kien hi. Sawngpi a sakap te’n min leh vang ngah pah hi. ‘Sawng’ lapi:-\n(a) Sawngpi ka kap ni’n ka gual laiah,\nA thang masa kei hing e.\n(b) Ka min thei bang hong lo aw lun ita aw,\nSang ka kap gual sing hing e’\ncih laa na om hi.\nSAPHUI MAN (SAPENG)\nSa hawlna-ah sa a kimat ciangin ‘aphuiman’ ding ci-in thau ginna a tung masa ding kituh hi. A tung masa ‘apeng’ ci-in a pheizum kipia hi. Bang hang hiam cih leh, a sakap pen vawmpi, ngaltang hi-in, sa kappa tawh a kibuan hi kha leh a tung masa penpa, “a luang phong dingpa hi” ci-in kingaihsun hi. Tu hun ciangin sataang hawmpa apeng kipia ta hi.\nSialsawm ciangin, unau pata in ahi zong, a beh aphungin ahi zong, a sawm sawmin ahi zongin an nekkhopna kibawl hi. Zu leh sa, khuang leh zam tawh lungkituak takin, gualnuamin omkhawm uh hi. Beh papi khangham thu thei zawte in khang tangthu leh ki-it, ki-ngaihna a tuamtuamte sutin na kihilh uh hi. Ni dang hun bangin zu leh sa tawh bawlin i om nawn loh hangin, i pawite pen a hun hunin zangin, thu leh laa-a kipan ki-it kingaihna thute genin, tu hun khangthakte in i zat ding a thupi hi ci-in ka ngaihsun hi. Mailamah a thupizaw leh a kicing zaw-a ‘Sialsawm pawi’ i zat theihna ding i hanciam sansan ding deihna tawh a kicing keita zongin, ka hong gelh hi.\nItem Reviewed: Sialsawm Pawi. Agelh ~ Gin Za Go Description: Rating: 5 Reviewed By: Cinpu Zomi


url: =Zomi namni in Zomi te identity hi ~ Tual Khan Suan :: ZOMI DAILY\nZomi namni in Zomi te identity hi ~ Tual Khan Suan\nposted on 19 February 2017 at 11:16 am Lomkholna: Article, Politics, Tualkhansuan\nFebruary (20) ni in Zomi te a dingin a lungdam huai mahmah ni hi ci’n tangthu sungah i ciapteh ni khat ahihi. Tua ni pen lamkhat pan in genleng Zomi te in a tuantual ( backward) ukpi vaihawmna pan sisan malkhat zong luanglo in Democracy paidan zui in gualzawh ni a hihi. Tua a hihmanin Zomi te in a tuantual ukpi vaihawmna paisan in khantohna leh tan kikimna a deih minam te ihihna a hong lah mahbangin Zomi te pen leitungah minam picing khat i hihna a hong lak ahihi.\nZomi te pen tanglai hun pek a kipan i gam i lei ah khua hausa, ukpi cih bangin ei leh ei a ki uk minam te i hihi. Mikang gamkek te i gam hong lut ma in Zomi in kua minam, kua kumpi tungah siah leh tang pia ngeilo banah kuamah vaihawmna nuai ah om ngeilo uh hi. Hih thu tawh kisai in Zo tangthu ( Zo History) a gelh Pu Vum Son in ” 1885 kum in Mikang- Kawl gal thum veina a bei khit ciangin kawl kumpi gam a kisiat hun in kawl kumpi ukna gam in Irrawaddy gun dung a hi khanglam ah Aunglan ciang, saklam ah Bhamaw ciang hi. Zomi te tenna gam pen kawl kumpi ukna nuai hi lo hi.” cin na gelh hi. Tua hun lai in Kawl leh Zomi te pen a suakta minam leh gam tuak hi a, gam kituhna leh gal kido na te omlo in gam leh minam kikal ah kizahtakna nei tuak uhhi. Hih thu tawh kisai in UNO ah Secretary-General lui a hi U Thant in a ma laibu gelh ” Pyidawtha Khagyi” sungah ” Taungu hun Bayinnaung kumpi hun leh Inwa hun Alaungpaya kumpi te hun in Zomi te in kawl kumpi a dingin galkap a sem tampi om hi ki ci hi. Kawl tangthu sungah Kawl leh Zomi te kikal ah a ciapteh tak ding galki dona om ngeilo hi.” cin na gelh hi.\nMikang kumpi in kawl kumpi a hi Thibaw ukna gamte a luah suak khit uh ciangin 1887 kum March kha in Zogam sung Kalai gam ( tu hun in Kalaymyo ki cihi) lam ah Capt. Wright ( laimal gawm a khial leh hong puah sak un) makaihna tawh Gurkha galkap (300) hong kuanto uh a, Kalay khua ukpi dingin Pu Pacin a koihna uh leh a zenzen in a mah ( Pu Pacin) Zomi te’n a do leh mikang galkap te in hong nuaicip ding hi ung cih Zomi makai te kiangah gen hi. Mikang te kalsuan zia pen Zomi leh Zogam it makai te in i gam hong laksak ut uh hi cih zia phawk uhhi. Tua lai takin Laytha khua ah hausa a sem Pu Thuam Sian in mikang galkap te in Laytha mual khenga na hong pai uh leh hong kap ding hi ung ci’n a dawng thuk hi.\n1888 kum December kha ciangin Gen. Geoge White makaihna tawh mikang galkap tampi tak in Zogam hong do uhhi. Minam leh gam it Zomi te in zong luang leh ban phal in mikang galkap te a do thuk uh hangin galhiam kibatlohna hang tawh a tawpna ah mikang te vaihawmna pen lungkimlo takin a sang uhi. 1892 kum ciangin Zogam saklam teng a hi, Haka, Falam leh Tedim gamteng gawm khawm in Chin Hills ci uh a, vaihawm mangpi dingin Maj. Brown koih in Falam khuapi ah zum a tu sak uhi. 1896 kum in British Parliament panin ” Chin Hills Regulation Acts” gelh uh a, Zogam pen hih thukham zui in kawlgam ukpi ( Governor of Burma) in direct in uk hi. Hih thukham pen Zomi te leh Kawl mi te vaihawmna khat nuai ah om khawm ngeilo i hihna bulphuh a kibawl a hihi.\nMikang te in tua thukham zangin Zogam ah a mau vaihawmna a lamzang na ding ngimna in Zomi ukpi te tungah siah leh tang kaih theihna leh thuneihna pawlkhat pia lai uhhi. Tua bangin mipi te tungah siah leh tang kaihna kilawmlo takin a tam ciangin hih pen mikang te vaihawmna hangin hi ci’n mipi te mu uh ahihmanin mikang kumpi te tungah lungkim lohna tam semsem hi. Mikang te sila hih a sang thei lo Zomi khangno te sung pan Pu Vuamthu Maung makai in 1933 kum in ” Chin National Union” cih kipawlna mintawh mikang kumpi do uhihi. Tua CNU in kawlmi te kipawlna a hi ” Our Burmese Bloc” tawh kizopna nei in Kawlgam in suahtakna a ngah ciang Zogam zong suahtakna piak ding cih thu mikang kumpi te tungah ngen uhhi. Tua khit a sawtlo in Zogam pan gamdang mite hawlkhiat zawhna ding ngimna tawh 1942 kum in Tedim khau ah “Chin Independent Army ( hih pen Sukte Independent Army a kici pen hiam thei lian kei ing) kiphuan khia a, Zogam khanglam a kipawlna a hi CNU tawh ma pangkhawm uhhi. Zogam in suahtakna ngah kikna dingin a thu tawh a hizongin, thau vui thau tang tawh a hizongin do kipan uhi.\n1947 kum Aung San- Attlee Agreement zui in mikang kumpi in kawlgam ( proper Burma) suahtakna a piak ciangin khamtung gam teng zong suahtakna a hong piakna uh manlang zaw ding hi cih upna leh lam etna tawh 1947 kum February kha (12) ni in kawl mi te leh khamtung miteng kipawl khawm a suahtakna lak ding thukimna Shan gam Pinlong khua ah letmat thuhna nei uhhi. Tua thukimna hang bek tawh 1948 kum January kha (4) ni in kawl mi te leh khamtung mite khempeuh pen mikang te in suahtakna hong pia uhhi.\nZomi te in gamdang mite ukna nuai pan in suahtakna a ngah uh hangin ukpi vaihawmna nuai pan suahtakna ngah nailo uhhi. Tua a hihmanin Zomi mipi te in suahtakna i gah leh pak te a kicing tak a ngah theihna ding pen thunei vaihawm te nasep ding mawhpuakna masa a hihi.Tua mawhpuakna sem dingin 1947 kum kawlgam thukhunpi ( constitution) zui a Zogam Vuanzi ( Chin Affairs Miniter) a sem masa pen Pu Vuamthu Maung leh Chin Affairs Council ah President a sem masa pen ahi Pu Mang Tung Nung te makai in Zomi leh Zogam i mailam vai ding thu kikum dingin 1948 kum February kha ni 19-22 kikal sungteng Zomi khawmpi Falam khua ah sam uhhi. Tua khawmpi ah Zogam mun tuantuam pan mipi (5000) val kah hi. Tua khawmpi sungah thukhensatna khempeuh pen Democracy paizia kizui a, tua lak pan a thupi pen khat in Ukpi vaihawmna pan mipi deihna bulphun a hi Democracy pai zia tawh Zogam vaihawm ding cih a hihi. Tua thusun ( agenda) pen vote (me) khiatna tawh khensatna kinei a, a deih mi 4993 leh a deihlo mi 7 bek om a hih manin tua thusum kipsakna kinei hi. Tua thusun kipsak ni pen khawmpi ninih ni a hi February kha (20) ni a hihi. Tua bangin hun khat pan hun khat ah kikhelna ah mipi te deihna pen thuneitu te in zong zahtak in suahtakna, kilemna, thumanna a deih Zomi te lungsim a kilat sakni pen ” Zomi nam ni” ci’n kiciam teh hi. Hih pen Zomi te a dingin leitung ah minam picing khat a hihna kilatna a hihi.\nKawlgam in suahtakna a ngah khit phet ciangin thuneihna a ngah AFPFL in kawlgam lamkhiatzia ding a gelna sungah gamke(State) ngah thei ding minam te neih ding thukhun te pen Zogam in a kicing a neih hangin 1947 kum kawlgam bup thukhunpi Article 196 leh 197 te sungah Zogam pen gamke (state) pia lo in gamkhen (division) level ciangbek a koih ding leh Chin Affair Council phuh khiat ding ciang bek phalsak hi. Tua bek hilo Zogam Vuanzi ding pen mipi te in deihtel theilo in bulpi (central) pan kawlte in hong sehsak uhhi. Tua ahih manin kawlgam kumpi in Zogam mangpi ding a telna ah Zomi te a ding nasem taktak ding mi sehlo in a mau kaihna bang a zui ding mi seh zaw a hih manin mipi te deihna leh mipi te nopsakna dingin na kisem nawnlo hi.\nZomi makai te in Zogam khantohna ding a kisam sum leh pai pen gambup kumpi te kiang pan in huhna ngah ding lam en uhhi. Ahizongin tua lam etna pen a kingah lo bek hilo in Zogam Vuanzi (minister) khat in kawlmi mangpi zah in zong thuneihna ngahlo hi. Zogam ah khualzin gamvakna tawh kisai lampi puahna ding Budget sum pen laidal tungah (1000000 Kyats) a om hangin a taktak in tua a zat ding ( 400000 Kyats) khawng bek kingah hi. Pinlong thukimna sungah minam khempeuh in hamphatna leh tan kikim ding cih thu bulphuh a kigelh hangin Zomi te in minam dangte tawh satan kikim lo bek hilo in Zomi palai te in zong nasepna leh vaihawmna ah nawngkaina tampi tuak lai uhi.Tua bang tuahkhak thu tampi te hangin Zomi palai te in gamke (state) ngahna ding hanciam in nei leuleu uhi.\n1960 kum Decerber kha ni (8) ni a kinei Chin Affairs Council thu kikupna ah Haka pan Zomi Palai Pu No Zam in Zogam pen gamke (state) level ngahna ding thu sung hi. Tua thusun ( agenda) pen tua hun lai a Zogam mangpi a sem Pu Za Hre Lian in a ma tuahkhak haksatna tampi a gen khit ciangin thukim pihhi. Tua thu tawh kisai pen 1961 March (6) ni a ki nei kawlgam bup mangpi thukikupna pan in Zogam pen gamke (state) piak ding in thu zawhna nei uhhi.\nAhizongin minam dang leh kawl mi te tan kikim ding cih a sang theilo galkap mang Gen.Ne Win in 1962 March (2) ni in gambup thuneihna a luhsuah tak ciangin Zogam in gamke ngah ding cih a omsa thu zong maimang hi. Tua banah mipi deih tel palai te tawh kiphuh khia Chin Affairs Council zong Declaration No. (10) tawh 1962 March (3) ni in phiat mang hi.\nGen Ne Win in a mah’n kumpi a ngah suak theihna ding ngimna tawh Burma Socialist Program Party -BSPP ( Mahsahlah) phuan khia a, 1947 kum kawl gam bup thukhunpi phiat in 1974 kum in kawlgam bup a ding thukhunpi a thak gelhsak hi. Tua thukhunpi zui in Zogam pen gamke (state) level in a koih uh hangin deihsakna tawh kipai state hi lo a, BSPP i gamuk vaihawmna ah a nop zawkna ding deihna tawh administrative Unit khat ciang bek a hihi. Bang teng a hizong tua thukhunpi a kikipsak ni 1974 kum January khat (3) ni pen Zogam in gamke (state) a ngah ni in kiciam teh thei hi.\nBSPP in Zomi te pen lungsim siangtho tak leh deihsakna tak tawh hong pia hilo hi. Zomi te ngeina leh minam vai te a mang thang theihna dingin lampi tuamtuam tawh hanciam den hi. A masa in ” Chin Special Division” pen ” Chin(Zo) State” a hong piak ma in ” Zomi nam ni” pen ” Chin Special Division Day” cih tawh khel ding hanciam masa hi. 1974 kum thukhunpi zui in Chin Special Division pan Chin(Zo) State a hong piak ciangin “Zomi nam ni ” pen ” Chin (Zo) State Day” cih min vawh sawm leuleu uh hi. Hih hanciamna te pen Kawl kumpi te in Zomi te tungah deihsakna a hong neihlohna uh a kilatna khat a hihi.\nA suakta minam khat hihna leh minam ngeina te a tuam vilvel a nei i hihna a lak “Zomi nam ni” pen gambup thukhunpi zui a Zomi nam te tenna gam teng gawm khawm in Administrative Unit khat bawl khiatna pan a hong piang ” State Day” tawh a pian zia leh a deihna nakpi tak in kilam dang hi. Tua banah ” Zomi Nam Ni” pen ” State Day” cih min tawh zawhthoh thu tawh khelsakna pen Zomi te minam vaang leh minam thupina te simmawhna hi a, leitungah minam khat a tang din a hi Zomi te ngeina leh minam beisiangna ding hanciamna leh vaihawmna a hihi.\nPrevious: Malaysia Shopping Mall khatah damiah lutin RM700,000 mannei puakhia ~ ZD\nNext: Malaysia Dungun District sungah mawtaw thum kiphukha, mikhat si ~ ZD\nMalaysia gamsung ah neklohding ngabung nam 6 ki tangkokhia leuleu\nBelgium mipi tammahmahna munkhat mawtaw tawh anawksawm migilo kiman ~ ZD


url: =2013-09-08 ~ TBC-Y\nNisim Thalakna: A KIKHEL NGEILO ITNA\nPosted on Saturday, September 14, 2013by Siam Kim\nA KIKHEL NGEILO ITNA\nA bei theilo Topa’ hong itna le ahehpihna a kizom paisuak hi.... Na thumanna lian hi.\n––Kah La 3:22-23\n2 Korin 7\nChicago aa O’Hare vanleng tual ah lam ka pai laitak, ka muh khat – inn golpi sung pan mi khat, lukhu khu kawmsa-in hong taiphei hi. Ka lunglut mahmah pen a lukhu tungah: “Na khempeuh nial in” cih laimal kigelh hi. Bang a khiatna hi ding hiam, ci-in ka ngaihsun hi. Mawhlo ding ka hanciam na teng? Leitung nopsakna le lunggulhnate? Tua laimal tungtawnin ka lung sungah a suak bangbangin ka ngaihsun hi.\nJesuh’ nungzuite lakah Simon Peter in na nial hi. Jesuh a theipa hinapi dotna thupi a kidot ciang “Ka thei kei hi” ci-in thumvei vilvel nial hi (Luka 22:57, 58, 60). Tua bang nialna pen launa tawh kizom ahih manin a lunggim a, a kha zong nungtolh khinta hi. Tua ahih manin a pualam-ah taikhia-in nakpi takin kap hi (tg.62).\nAhi zong Peter in Khris a nialna, kha thu-ah Khris i nialna cihte in Pasian’ itna maimangsak zolo ding hi. Kamsang Jeremiah in, “Topa’ hehpihna hangin eite i maimang kei-a, Ama’ hong itna bei ngeilo hi. Zingsang simin thaksuak den-a; Ama’ thumanna lian mahmah hi” (Kah. 3:22-23). I lungsim sungah i mawh pen hun nangawn-in, Pasian’ thumanna hong tunga, a hehpihna ei ading bei ngeilo hi!– Bill Crowder\nPa aw lungdam ing, a bei theilo nong itna hang hi.\nNang le midangte ka nial hun ciang mawhmai hong pia in.\nNong hehpihna luangden ahih manin Nang kiangah\nkong zuan hi.\nI picinlohna in Pasian’ hehpihna ah i kingakna ding thu bulpi ahi hi.\nNisim Thalakna: I ZUIH DING I PA\nPosted on Friday, September 13, 2013by Siam Kim\nI ZUIH DING I PA\n2 Khang Tangthu 17:1-10\nAma’ pa, Pasian zongin Ama’ thupiakna a zui hi.––2 Khg Tangthu 17:4\n2 Korin 6\nKa pa’ thu ka ngaihsut ciangin, hih kammal ka phawk hi: “Amah’n koici nuntak ding hong gen kei; amah gamta-in, kei zong tua bang ka nuntak ding hong sawl hi.” Ka khangno lai-in, Pasian’ thu ah a nuntakzia ka en hi. Nipi simin kikhawm den-a, Lai Siangtho thu hilh-in, sumpite zong sim kawm, Pawlpi upa zong hilai hi. Hun a neih sungin Pasian’ thu hilh ding le Lai Siangtho sim ding hahkat hi. Ama’ nuntakzia tawh Pasian a it lamtak lak hi.\nJudah kumpi Asa in Pasian’ biakna kin mahmah mi khat hi (2 Khang. 14:2). Ama’ gam sunga milim biakna khempeuh hemkhia-a, Pasian biakna ding tausang lam hi. Pasian le mipite kiciamna pia sak hi (15:8-12). A tapa Jehoshaphat in tua bang nuntakna luahto-a “Apa’ khekhap le Pasian’ thukhamte zui hi” (17:4). Jehoshaphat in milim biakna munte suphiat-in (tg. 6), Judah gam sung tengah siampite le thukham hilhsiate Topa’ thuhilh dingin sawl hi (tg.7-9).\nJehoshaphat in apa’ khekhap zui-a; Pasian zahtak hi. Athupi khat-ah Jehoshaphat pen “a lungsim sungah Topa’ lampi zui-in lungdam hi” (tg.6) kici se hi. Tuni-in, na zuih ding pa a zong na hiam, vantung aa Pa phawk inla, Ama’ lampi ah nuamsa in. ––Jennifer Benson Schuldt\nI Pa Pasian i pahtawi,\nPhatna late tawh i liansak;\nEite Ama’ hangin i lungdam,\nA Tate hi-in, A thu ah nuam i sa.—Ball\nPasian pen Pa ci-in A tate bangin i nuntak ciang Pasian’ min a thangsak i hi hi.\nNisim Thalakna: VANGLIATNA\nPosted on Thursday, September 12, 2013by Siam Kim\nAma’ thu ah a lungsim a paubaanglo mite tungah Ama’ vangliatna a lak dingin, Topa’ mit in leitung khempeuh en kawikawi hi...––2 Khang Tangthu 16:9\n2 Korin 5\nBoxing kitumte le mi thahat-te in amau’ hatna midangte tungah a lakkhiate ahi uh hi. A kimawl laitakun, amau’ thatang mahmah lakkhia thei uh hi. Khut kibuan zong tua bangmah ahi hi. Nang pen a hat pen na hihna a kigenkhia na hi hi.\nPasian’ vangliatna i cih zong ama’ thahatna a gen nuam i hihi. Ama’ hatna bangci bangin hong lak hiam? Amah’n eite’ mit ah ni le khate ut-ut na mun-ah koih cih bang hong sem tuan samlo-a, mihing mit tawh a kimute aa nasem zong hi tuanlo hi. Ei banga huh ding a kisam mite tungah Ama’ itna le hehpihna hong kidimsak-in, “Lungsim paubaanglo mite tungah Ama’ vangliatna a lak dingin” (2 Khtt. 16:9) eite hong teel hi.\nTua pen Lai Siangtho sunga i muh thu ahi hi. San Tuipi a khen khapna pan kipan, gamlak-ah manna moh a piakna, nungak siangtho sung pan hong suahna, thawhkikna vang hong lahkhiatna cihte hangin vanglian Topa Pasian in Ama’ thahatna eite thupha hong pia ding, hong kem ding, hong cinna dingin zang hi.\nI nuntakna ah Ama’ vangliatna hong lah ciangin Topa lungdam cih phawk tawntung in. Ama’ vangliatna eite tungah hong kipulaak ciang, eite in zong i pawlpih ding hi.–Joe Stowell Topa,\nKa kitangsap laitak\nNangmah in na vang nong kilangsak hi.\nKa thazawm laitak, na vangliatna khut in kei hong cingin,\nhong hu ding cih hong telsak in!\nPasian’ kamciamna khempeuh pen Ama' pilna, itna, le vangliatna in nungzuih den hi.\nNisim Thalakna: ITNA THU\nPosted on Wednesday, September 11, 2013by Siam Kim\n1 Johan 4:7-19\nPasian in eite hong itna thu eite mahmah in thei-in i um hi. Pasian pen ki-itna hi.––1 Johan 4:16\n2 Korin 4\nKizop kipawlna tawh kisai-in Biakinn mai-a lai kisuang khat: Itna la in. Itna pia in. Tua bangin bawl kikkik in.\nI ngah itna lakah Pasian’ itna pen a lianpen ahi hi. Amah in eite hong it lua ahih manin A Tapa Jesuh ei-a ding nungta-in, si-a, sihna pan thokikin hong honkhia hi (1 Johan 4:9). Jesuh i gumpa le Topa-in i saan tak ciangin Ama’ itna a sangkha i hihi. “Amah um-in, a sang mite tungah Pasian’ Ta hihna khuan pia hi” (Johan 1:12).\nPasian’ itna i theihtel khit zawh ciang, eite in zong itna piak ding i kisin thei hi. “Pasian in ki-itna ahih manin eite zong khat le khat i ki-it ding hi” (1 Johan 4:7).\nPasian’ itna in Khris sunga sanggamte hong itsak hi. Eite thu kihilh-in, tha kipia-in, le i kitaai hi. I kap a, i lungdam khawm hi. I piak itna in neem-in, kho-a, phattuamna zong hong pia hi. I galte it ding Jesuh in hong hilh hi: “Nang hong hua mite tungah na hoih na bawl inla, nang tungah lungsim kawi tawh thusia hong bawl mite ading zong thu na ngetsak un” (Matt. 5:44). Midangte tungah itna piak ding cih pen hun khempeuh ah piang theilo ding sa kha ding hiteh. Ahi zongin Pasian in Ama’ itna hong pia masa ahih manin piangthei takpi hi.\nTuni na nuntakzia ding: Itna la in. Itna pia in. Tua bawngin bawl kikkik in.–Anne Cetas\nKhris’ itna bangci ngah thei ding? (Johan 15:10).\nPasian’ itna eite’ nuntakna ah koici kingah? (1 Johan 4:16-21).\nPasian’ itna koici lahkhiat thei ding?\nItna la in. Itna pia in. Tua bangin bawl kikkik in.\nNisim Thalakna:THUPI SIMNA\nPosted on Tuesday, September 10, 2013by Siam Kim\n1 Korin 1:4-9\nJesuh Khris hangin note tungah Pasian in hehpihna thupha hong pia ahih manin ka lungdamna thu Pasian' tungah ka ko tawntung hi.––1 Korin 1:4\n2 Korin 3\nTunai aa thukanna khat ah nasem mi 200,000 te bang hangin nasepna ah a daupai lo hiam cih dotna khat kidong hi. Tua thukanna tungtawnin a muhkhiat thu-ah: ‘kithusimna le lungkimpihna’ a naseppihte’ tung pan lunggulh pen uh hi, kici hi. Tua tungtawnin mihing nuntakna ah zong kithupi sim ding pen a phamawh khat hi.\nSawltak Paul in zong tua thu na phawkkha hi. Tua ahih ciangin Korin khua-a Pawlpite kiangah laigelh-a thuhilhna ding kammal a zat ma-in, thusimna kammal na zang masa hi. Kha lam-a pa ahi Paul in amau’ nuntakna ah Pasian’ hehpihna hangin lungdamko hi.\nNidangin ahih leh, amaute pen Pasian tawh kigamla ngei-a, Jesuh’ sihna le thawhkikna hangin hehpihna sangkha uh hi. Jesuh tawh kipawl uh ahih manin Jesuh tung panin nuntakzia ngah uha, tua kipawlna ah a siangtho nuntakna gahsak hi (1 Kor. 1:4-7). Paul in Korin thu-um mite nuntakna-ah Pasian’ sepsa nate hangin lungdamko hi. A nunung lam ciangin Paul in nakpi takin a tai hangin tua thupi simna hangin thuakzo gawp ding uh hi, ci-in ka ngaihsun hi.\nMite in Topa’ thu a ngaih lam na muh ciang, tua bang ahihna hangin Topa’ tungah lungdamkoh nading hun la in. ––Marvin Williams\nTopa, kei’ nuntakna le midangte’ nuntakna ah lam tuamtuam-in na nasem hi. Khris sungah ka sanggamte a hanthawn thei dingin hong huh in. Amau tungah Nangma’ sepsa nate a gen dingin theihsiamna hong guan in.\nPhat ziahziah inla – damtakin thuhilh in.\nKhasim Hun Geelna (September)\nPosted on Monday, September 09, 2013by Htaung Kyint\n8 Sep 2013 Khangno Kikhop\nNIPI BIAKPIAK KIKHOP PHOTO (8 Sep 13)\nShield apna leh pahtawi piakna\n. Lungdam pihna: Yangon Lai Siangtho sangte Tukpeng kidemna ah TCC sangin a khatna ngah ahih manin Pawlpi’n kilungdam pih hi.\nLungdamkoh thungenna & Phatna La ~ TCC\nThupha piakna ~ Church Pastor\nChurch School (8 Sep 2013) Photo\nCE Sunday ading La sinna\n“NUNTAKNA KEUTE-AH CIKTUI A PHUL SAK PASIAN” ~ Rev. Langh Za Kap\nHanthotna : Rev. Langh Za Kap (8 Sep 2013)\nAmah in sehnel gam pen bualtuite suaksak a, leitang keu pen ciktui a suaksak hi.\n3 "Bang hang hiam cih leh a dangtak leitang tungah tui ka sung ding a, lei keu tungah luitui ka luangsak ding hi. Na suanlekhakte tungah ka kha ka sung ding a, na tu na tate tungah ka thupha ka pia ding hi.


url: =Lesson 2: October 5 – 11\nSabbath Nitaklam Oct 5\nTukaalsung simding: Nehemiah 1-2; Deut. 7:9; Ps. 23:1-6; Num. . 23: 19.\nKamngah: Hihthu ka zakciangin, tusukin kakap niloh a, nitampi sung antangin vantung Pasian kiangah thukangen hi. Ka thungetna ah, “Aw, vantung Pasian, Topa, nang hong itin, nathupiakna azuite tungah, thuciamna limtakin azui, a lian a kihtakhuai Pasian aw.” (Nehemiah 1: 4,5).\nPasian’ kamciam a tangtunna in, salpan mi pawlnih ciahkikta uhhi. Pasian in pawlkhatmah a kigingsa in omsaklai hi. A nunungpen pawlte tungah mawhpuaklian khat kipia hi. Amasa nihte in Jerusalem khuapi leh biakinnpi lamkik kipanthei hinapi a kimkotpan in langdonate hangin semzom thei nawnlo uhhi. A kimkot a gamte in, Israelte peuhmah gam thahat gamlian khat hong suak kik ding laulua uh ahih manun, khuapi leh biakinn a lamkik theihloh na’ngun ana buaisak den uhhi (Ezra 4: 6-24). Israelte hong ciahkikna in, amau ading lauhuaina hongsuak hi. Ahih hang Pasianin amite pen, launa khawngtawh mawk khawl ding in a sapkhiat hilohi.\nTua nasep zawhdong asem dingin, Pasian in, midang khat sapbehlai hi. Ama min in Nehemiah hi a, Topa adingin nasem ding hi.\nNehemiah’ laibuin, Daniel’ laibu tawh kibatna nei hi (Daniel 1: 1, 2) sim lecin thusia omhi. Mi tampi takte in apu apa gamah hong ciahkik mah ta leh ngaisut zahin nuamsa khollo uhhi.\nNeh. 1:1-4 simin. Banghangin Nehemiah lungkham mahmah hiam? Azak thusiate bangci dawnkik hiam?\nSalmat Jew pawlkhatte pen, Persiate gampi 4 lakpan khat ahi, Shushan gam ah ki koih a, tualai ah Nehemiah zong vakihelkha in, kumpipa’ haitawi vasem hi. “Ka sanggampa Hanani” cihkhat Nehemiah 7: 2 sungah om a, tua zong Israel mi maimai khat mah hihtuak lel hi. Tua Hanani tawh a kihonate in, Ezra, Jerusalem a tunkik khit, B.C. 445 kum November kha laizang leh December kha laizang ciangdong hun sungteng hihtuak hi. Hanani thupuakna ah, Jerusalem in, a lauhuai mahmah dinmun ah omcih pulak hi. Khuapi kulh a lamzawkma in, galte in suksiatsak zelzel a, galdal omlo muanhuailo in omzel uhhi. Samaria mite’n zong khuapi kulh suksiatsak cih kiza a, thukician bel hi samlo hi. Gungal mite in langdona kam a pau manun, Kumpi Artaxerxes in zong tua lamkikna khawlsak hi (Ezra 4).\nBiakinnpi bel kilamlam napi’n, akem acing ding mite khuasung omtheinailo a hih manin, ki zosiang theilohi. Hih thute in, Nehemiah lungsim nasak mahmah a: Jew te’n hong ciahkik pongmawk uh hangin, Pasian’ min thangsak zolo uhhi. Galte a kihtak manun, Pasian innpi leh khuapi siangtho koihdah uhhi. Nehemiah in Pasian zuanpah hi. Jewte in upna neu hi, meidawi hi cihbangin paulam tuamtuamte zang hetlo in, khukdin in, Pasian tungah thungen hi.\nHih thusiate tungtangah, Nehemiah in kapkawmin, antang, thungen hi. Tua mahbangin, eite’n zong haksatna hunte ah, Topa bangci naih ding cih hong hilh naci hiam?\nNehemiah 1:5-11 sung simin. Tua thungetna sungah a kilamdang thu bangteng omhiam? Mawhneite lakah amah kikoihin thu a nget, banghang hi ding hiam?\nPasian aw Nangmah nalian a hehpihna nakidim hi. Nehemiah 1: 5.\nKong thunget hong ngai in. Neh. 1: 6.\nMawh pulaakna Neh. 1: 6, 7.\nNa thuciamte limtakin nazui hi. Neh. 1: 8, 9.\nKote nong gumzo hi. Neh. 1: 10.\n2.Kong thunget hong ngai in. Neh. 1: 11.\n1.Pasian in hauhna leh hehpihna hong pia hi. Neh. 1: 11.\nNehemiah thungetna sungah, Pasian liatna hehpihna leh amau mawhna hang a gupkhiatna ding thumna vive a hihi. Daniel 9 sung a Daniel’ thungetnate tawh ki zawitawn mahmah hi. Nehemiah in kahna thumna tawh panpah lozaw a, Pasian’ liatna, lamdanna leh a thuciamnate kiplet ahihna leh a thumaannate pulak masa hi.\nA thungetna sungah, Pasian’ kamciam tawh kisai in, Nehemiah in “Ciamteh” cih kammal zang hi. Ka thumanloh uh ciangin nong thehthang a, nong kaikhawm kik in nong thaksuaksak kik hi cihi. Kamciam masa tangtung khin a hih manin, a nihna nong tangtunsak na’ngin, nang kongzuan uhhi. Pasian’ kamciamte tangtun sakding phawkkik na’ngin Ezra in lau hetlo in pulak hi. Ama’ kamciamte i pulakna hangin Pasian lungdam hi. Tuate um in muang ding, gingtak a genkhia dingin hong deih hi. Pasian’ kamciamte pulak zelzelna in, lam-et bei laitakin, muanna hong piangsak hi.\nTu laitak lianin Pasian’ kamciamna pulak ding na theihpak a om hiam? Tua kamciamte pulak ding thadah lohding banghangin thupi mahmah hiam? Na lungkiat leh bang a ci tam?\nNehemiah pen Kumpipa’ haitawipa hi cihi (Neh. 1:11).Haitawi cihbel nasep thupilua hihtuaklo hi mahleh, kumpipa tawh kizopna tampen a, huzaap nei mahmah nasep a hihi. Kumpipa a sukha thei ding, sih theihna dingte a ciam masapa ahi hi. Persia mite in, haitawite pen thupisak mahmah a, milianpi mahin ngaihsun uhhi. Et pak dingin, Assyria kumpipa’ haitawipa Esarhaddon zong kumpipa nuai alianpen pa hipah hi. Nehemiah zong ulianpi khatmah nahi a, Jewte ading pausak theihna dingin Pasian kiangah phalna ngen hi.\nNehemiah 2: 1-8 sim lecin, Nehemiah’ thungetna leh antanna hangin bangthu piang hiam?\nTua thungetna BC 444 kum Nisan (April) kha sungah kidawng hi.Kinawngkai saknathu, Jewte leh Hanani in Nehemiah kiang a pulak khit kha 4 pai ta a, amahin zong tua kha 4 sung antang thungen napi bangmah ki lamdanna ommel lo hi. Pasian’ vaihawmna bel picing mahmah hi. Pasian in, Kumpipa’ lungsim nipsak a, a dawnna piasak hi.\nHaitawipa khat tawlkhatsung khawlsak in, gamdang pekah ulian semsak cihpeuhmah pen ngeina zong hi khollo hi. Pasian in Nehemiah hopih a, Kumpipa Artaxerxes I in zong, Judah gam ukdingin Nehemiah sawl hi.Kumpinu genna bang hileh, ngeina ahi khollo, zudawn pawi ah kumpinu vakihel thei hi. Nehemiah in Jerusalem thugen pak tuanlo hi. Kumpipa tawh kisaithu bekmah gen hi.Tua ni in kumpipa kiangah a gen leh, kumpipa’ lungsim kizo tahi.\nNehemiah leh Daniel’ dinmunte a kibanna bang gen ding inei hiam? Nehemiah’ gamtatnate Kumpipa in pakta ahihna bangci’n ki pulak hiam?\nKumpipa in Nehemiah tungtawnin gungal ukpite ahi, Heronite mi Sanballat leh Ammonite mi Tobiahte laikhak a, Nehemiah’ nasepna a zawhdong galdalsak dingin sawl hi. Tua banah, gamsingmangpa Asaph kiangah zong, kulh leh biakinn kongpite bawlna ding, Nehemiah kisap bangbang, phatsing, dolsing vaihawmsak dingin vaikhak hi.\nNehemiah 2: 9, 10 sim lecin; Nehemiah leh Jewte in, bang langdona peuh thuakuh cih hihmun in gen hiam?\nNehemiah in BC 445/444 kimtengin Jerusalem hongtunghi. Nehemiah in sepding a kipattheih ma in, ukpipa kiangpanphalna aki ngetlai pan kipan, langdona ompah hi. Tobiah cih minpen Jew pau in “Topa hoih” cih khiatna nei hi (a tapa min Jehohanan zong “Hehpihna dim Topa” cihna hi) a, Ammonte ukpi semhi.\nJerusalem kimkot ah galdim hi: saklampan Samaria gam ukpipa Sanballat, nisuahna lampan Ammon ukpipa Tobiah, khanglam pan Edom leh Mob a len, Arab mi Geshem (Neh. 2: 18, 19) cihte ahi hi. Nehemiah in makai a sepna hangin “a kinengniamte” ading bangmah sepsakthei-tuanlo hi.\nNehemiah in “Jerusalem hong tunlai in, a kimkotpan dawibiate in hazatna tampitak na nei uh thamlo, mi thupi khat ahih manin, galkapte’n cing hi. Tuate lak pan a siapenpen in, Haronite mi Sanballat, Ammonite mi Tobiah leh Arab mi Geshem cihte ahi uhhi. Hihte in, Nehemiah gamtatna khempeuh encik vilvel in, a nasepnate koi ci dal theihding cih lampi zongden uhhi” (EGWhite Prophets and Kings, laimai 635).\nLai Siangtho sungah Pasian ading nasepna akhak ahal om bangpeuh i mu hiam? Sabbathni ciangin nakhaanpih tetawh kikum dihun.\nNehemiah Nasem ding Kithawi\nPasian in Nehemiah a sap banah, akisam bangbang panpih, vaihawmsak, pilna pia ahih manin, amah daupai mahmah hi. Thungetna leh kidopna tawh mapang hi. Pasian in ompih cih thei gige napi, a nasepna ah mawksep tuanlo in hoihtak ngaihsun in semveve hi.\nNehemiah 2:11-20 simin. Khuapi kulh lamkik nadingin bang kiginna peuh bawlkhol hiam?\nMakaihzia: Sinna 1: “Ka Pasian in ka lungsim sungah hong suaksakthu kuamah ka genkei hi” (Neh. 2:12) Nehemiah in ci hi. Galte kiangah genlo bek thamlo, Jew makaite kiang na-ngawnah genlo hi.Akul bangbang a semding hihtuak lel hi.\nSinna 2: Na khatpeuhpeuh mipitung a pulakma in, innpan hoihtak kiging kholsitset khinzo hi.\nSinna 3: Nasep ding khat a pulak ciangin, Pasian’ makaihna pulak masa a, tua khit teh kumpipa kammalte tawh zomzel hi. Ki-aapna a neihma un hanthotna pia zel hi. A lamdang mahmah Pasian’ ompihnate hangbek mahin, gal leh sa lakah khuapi leh biakinn a lamkik ahi uhhi. Nehemiah leh mipite’ antan thungetna tungtawnin, Pasian in, lampi a honsak a, amau unzong hangsan takin semngam uhhi.\nNehemiah 2: 19, 20 simin. Nehemiah’ upna hong koici pulaksak nasa hiam? Deut. 7: 9; Ps. 23: 1-6 leh Num. 23: 19 cihte in Nehemiah tungtang bang huhna hongpia thei tam?\nI kampaute in i upna hong lak hi. Nehemiah in laptohna kammal bek pau hi. Mite’n amah nuhnau in ciamnuihbawl mahleh, Pasian’ thutawh mainawt ding amah bangmah lau neilo hi. Galte khawngin, amah neumuh simmawhna kam khawng pau mah taleh, kamsia khawngtawh thuk hetlo in, Pasian’ kammal nusia vetlo hi. Egypt gamah Joseph mah bangin, a Pasian pahtawi ding lau ngeilo hi.\nNgaihsut beh ding: Prophets and Kings, laimai, 628-634 sung “A Kampha Mi Khat” cih thulu tawh, EGWhite laigelh simin.\nNehemiah pen thunget hatmi a hihi: “Nehemiah in, a mipihte adingin a lungsim sungkhia tawntung hi. A siangtho deihsakna tawh thungetsak den hi. Kumpipa lungkimtheih nading leh Israel mipite thahatkik nading a hih nakleh amah hanciam mahmah hi. Kumpipa’ maiah maipha ngah nading zong Pasian kiangah thungen hi. ‘Tuni in keimah na nasempa hong daupaisak in, hih mipa’ mai ah hong hehpih in’ ci in thungen hi. Ama’ deihnate Kumpipa’ maiah a sunma in kha 4 sinsen thungen in ngak hi” (EGWhite, Prophets and Kings, 629-630).\nWednesdayni dotna i dawnna in, Lai Siangtho lui/thak sungah, Pasian sap mite in bang langdona peuh thuak thei zel uhhiam? Tua bang haksatna thuaklo, Pasian sap mite tungpan bang pilna nangah hiam? Topa’n a nasep zoding hong sap ciangin, lungkiat hetlohna ding bang pilna nangah hiam?\nNehemiah 2: 18 sim lecin, mikhat teci panna in bangzah vanglian a, Nehemiah in a mipih Jewte tungpan bang thapiakna ngah thei naci hiam?\nKumpipa’ huhna lo peuhmah tawh, Ezra leh Nehemiah in bangmah hih zolo hi. Thukhatah hihte gel in milimbia mite ukzawhna tawh nasem uhhi. I pawlpi nasepna ah kuakua hi taleh, hong ukzawhnate zangin na i semsiam thei diam? Tuabang isep ciangin, i pawlpi bnagzah kidophuai hiam?\nNehemiah 1:1-11 sungah a thungetna enkik in. Pasian tawh a thukzaw kizopna neihtheih na’ng bang hong huh thei hiam? Ki aap, mawh pulak leh kamciam pulak cihte in bang hong hilh hiam?\nLesson 12: Na Inn sungah Bangteng Mu Hiam?\nPrev post A Lianpen Kumpi Piakna\nNext post 2.\tKum 32 A Phakin Mi 800 Kituiphumsak Pa


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Digital Selections Online access ✖Remove constraint Digital Selections: Online access Level Collection ✖Remove constraint Level: Collection Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names Rent Stabilization Association of New York City ✖Remove constraint Names: Rent Stabilization Association of New York City


url: =Buhkaang ~ Hau Za Cin :: ZOMI DAILY\nposted on 15 November 2015 at 9:25 pm Lomkholna: Article, Hauzacin\nShillong Tyrannus Hall ah ka omlai un ka annhuanpa uh a min Arun, India mi, vai, kalapa in zong “Buhkaang” mah ci damdam sam hi ei.\n“Buhsih leh Aksa” pen Zomi te ann duh pen leh a lim pen-a i neih hi a, tu hun ciang namdang tawh kikhawl in, leitung khantohna in hong nawk ciangin ann nam tuamtuam i kim i pam ah hong kizuak in, a neizo deuhte bangin minam tuamtuam ann ne kha ta a, India gam nangawn ah zong Chinese Food “Chowmien”, “Chowfaan” khawng kine ziahziah ta hi.\nBuhsih i huan a, mei kuang tungah phul ziahziah in a tui i diit a, a tuidiit te kuangsungah koih in a khal liuh leuh ciangin sikkeu tawh i hawp a, a lim dan! I gilvah zo liang hi. A tui diit khit ciangin buh bel pen mei-am saikhia in mei-am tungah i koih a, meigei ah kihai in, a kimkot ah a kihai kim matengin kilakhia lo a, a kihai kim ciangin a min sitset – aksa tawh meh theih hong hita hi. Tua banga meikuang tunga kihuan, mei-am sa tungah thuk pangah a kihai Buhsih zah a lim leitungah omthei nawn diam ka ci mai hi. A huan, a suan, a hai, leh a tuidiit nengneng a sawt hang in. Na up kei leh gam sungah gamgiak in meipi tungah anhuan inla, ne mah dih……\nAhi zongin leitung khantohna hong manlang semsem in singkhuah tawh annhuan hong bei deuhdeuh in, huih tawh anhuanna, meitha tawh anhuanna cihte hong kizang deuhdeuh ta hi. Khuata ah a om pawlkhat sim loh khuapi ah a khangkhiate bangin singkhuah tawh meh leh buh te kihuan hi cih zong a thei nawnlo ding hita hi. Singlukhap zong a thei nawnlo dalzeen tampi ki om ta inteh.\nTua banga khantohna mun ah sing tawh ann kihuan nawnlo ahih man in Buhkaang muh ding hong tawm hiai hiai hi. India Cooker tawh i huan leh i huan khial mahmah kei leh a kaang om theilo a, meitha electric cooker tawh i huan leh buhkaang omlo seem hi. Shillong Tyrannus Hall ah bel singkhuah mah tawh Buh leh Sa kihuan ngekngek ahih manin Buhkaang pen lim se hi (mi 27 ading).\nKum 1991 a Shillong Tyrannus Hall ka lut ciang besan (dailuah) leh siimmai (alu) kilim nek pian ahih manin a sawtna ciangin kicimtak a, buhkaang tawh ne le’ng buhkaang muinam veuveu in i lawp kamsak tuam ahih manin anhuanpa kiangah ka ngen zel uh hi. A taktak in bel buhkaang pen a lim kaat leh bang kha a, limlo hi. Ahi zongin a lim kaat vetlo, a san hiuhiau te pen nak lim lua mahmah a, a limna a theiphot te adingin zongsang loh phamawh hi. Tua a limna pen (ka neknek ciangin lawmte in zong hong eng uh a), hong theih uh ciangin ka anhuanpa uh Arun kiangah “Buhkaang” ciin ka kituh ngeingai zel uh hi. Annek hun pawlkhat ah bang ko sang Arun lungkham zaw hi. Ahang: Buhkaang omlo!!\nTua zahta a minthang leh a lim ngaungau, a ciil vitvet Buhkaang pen a khiatna ka Naga lawmte kiangah ka gen ciangin hi sa mahmah uh hi. Tuni dong ciang tua lawmte in zong Buhkaang mah lunggulh dingin ka lamen hi.\nMi pawlkhat in, mun pawlkhat ah buhkaang pen ne lo, duh lo, a limna theilo ahih manin leh gilpi in zolo cih paulap in pai thei mawk uh hi. A kine thei ciang-a lim buhkaang hilote bel paih ding himah. Akine thei buhkaang te bel lim ngaungau hi ei. Gentehna in tulai China gam bawl electric cooker ah anhuante adingin buh pen a kaang ngeilo hi mawk hi. Minlo cih zong omlo hi mawk hi. A tui tamlua, a tui tawmlua cih zong kigen lo hi mawk. Zomi numei zolia khempeuh in bel nidangin Buhhuan khial ngeilo uh hiven, tu hun ciang khialh theihloh dingin a huanna bawlzaw ta uh hi. Mihing nuntak hong dawn mahmah ci ni.\nTu sun, sun ann ka nek ding ciang Buhsih ka et leh a kaang sa in ka nek leh a kaang lah na hilo, a kaang dektak lah hi si, a vanglak mahmah khat na om a, tua in nidanga College kahlai a Hostel buhkaang ka kituh ngeingai lai uh hong phawksak ahih manin Zolai zuunna in hong at mawkmawk hi ing. Zolai in buhkaang limna zong ki at thei hi mawk ei.\nBuhkaang nek loh zawh a sawt mahmah ta hi mawk ei. Upate pau kawmpak leng, naupan lai, phalbi zingsang vasa vai ding ciang meikhuk ah mei-am tungah zanni tak a buh khing pen lompi khat ki-em kaang in, tua tungah ci phulh ziau in, a gei pan pet kawmkawm a singgah bawm vasa beng dingin kikuan khia hi mawk hi ven…….\nLasiam Thawn Kham la hong phawksa e:\nAn lim an al ne in inn hoih sungah ka om zong,\nKhuapi sungah omdan, khawldan, nuntakziate cimtak ing,\nKil bang khanna vangkhua mu bang ngai ing e\nTun leh zua leh laizom teng aw tang bang na dam uh hiam aw,\nSian in naubang kem hen thelnah lel in banzal hong len ing,\nVa bang lenna khuambang luahna khuasung hu gingte ngai ing,\nCik ciang tung ding vai bang ngaklah ta’ng\nMim bang pianna vangkhua nuam,\nPianna tunnu saumang nuam,\nLailung gel zalmang in man den ing e,\nCik ciang vai bang kong tung diam,\nGalkhua in hong don zel ing,\nPianna vangkhua mu bang hong ngai ing e.\nSa bang tatna va bang lenna khuasung lamsuk lamto te,\nSolkha vangtang nuai ah lungtuak lia leh tangte lungtuak in lengkhawm,\nZingsang ansuk gingte, sangkah dak ging, biakinn dak gingte\nNgilh ni omlo, benghem in zaza ing e\nNi leh gang leh pi leh pu leh beh leh phung tenna vangkhua,\nU leh nau, veng leh pam, it leh ngaih teng tui bang kicinna,\nNopna dahna kinoppih, dahpih khuapih tuipih te,\nItna damtui luanna Zogam kham vangkhua.\nTang khuakhal in lenmui kai in pengpelepte hong ham ciang,\nVailo kuan in anteh pawi in mehgah mehteh kisuan a,\nInnkuan nuntakna ding lo kuan, sing pua, sum zong pai zong te,\nKhawi leh vulh leh khoi leh tuk phung bang cing hen.\nThulguah hong kia lummei nuai ah lo hunna kilong gingte,\nBenghem in za ing e thei bang senlai sa bang ka tatna,\nPhalbi zingdai nuai ah thangsiah thangvil vasa ka bet lai,\nVangkhua lo gam kuamte mu bang ngai ing e!\nKhuapi ah moto khu diik dinga zing thawh liailuai sangin Zogam mualdawn vangkhua ah zingdam huihsiang nung hiauhiau diik dinga i thawh sitset mah nuamzaw mawk ei mataw, guai!!\nPrevious: Cope topa’ Nuntakzia tomgenna ~ Gin Hau Pum\nNext: Tagah Kepna ~ Dr. Ngul Khan Pau


url: =Sizang kual ah phone Line ~ Thu Tatuam (Siyin News)\nSizang kual ah phone Line\nTuesday, March 15, 2016 Sizaang Thu No comments\nMarch 15,2016: Zeini ah thu thang ahi Sizang kuam sung leh Thuklai ah GSM MPT phone line nga a ci sia taw ki sai in Inn sang pan tawm hong za sak kik ung.\nZeini 14.3.2015 nitak nai 4 pam pan ki pan tawm vei sung phone line hong om in ki pau thei hi ka leh tua zawk nai 2 hun a hi nitak nai 6 hun khawng ciang hong bo kik ci thu Thuklai ah Kumpi na seam Palik Tg Lian Suan Mung thu son na pan ki za hi.\nHi bang in Sizang kuam sung phone line hong om thei hi ka leh bang hang om suak thei ngawl ziam ci thu zong heak nop huai thu khat hi ci Thuklai pan Tangval khat in son hi.\nHong pai tu hun sung ah Telenor, MPT GSM leh Ooredo te zong zak thei tu lung ngul khu hi ci zanng ngam om te zong na son hi. Bang hang ziam ci leh kawlzaang pan khua sang cia ciang phone ki zop na tu ham sa mama ci hi.\nTulai tak Sizang kuam sung phone line a om a ki zang thei va mial teng sia CDMA => MEC 450, 800 te hi.


url: =Oct. 10, 2020 Topa ading Vei-na lianpi ~ MUC\nOct. 10, 2020 Topa ading Vei-na lianpi\nAdmin 11:35:00 PM Articles, Offertory Reading Zomi\nTopa ading Vei-na lianpi\nPavel Goia in Ministry Magazine endik a sep kawmin innlam nasep khat tawh thuah hi. Amah pen Romania gamah om hi. Adventist upna sungah lawp mahmah mi khat hi. Thuhilh thugen a kiseh ciangin nial ngei lo hi. Biakinn zong tampi lamkhin hi. Yugoslavia gamah Lai Siangtho hawm ding kiphal lopi mah a mawtaw sungah selsim a, bu tampi hawmkhia khin hi.\nTua bang a nasepna hangin thongkia ngei hi. Palikte in Lai Siangtho na hawm laileh hong kaplum ding hi ung, kong cih uh, thumang lo na hih manin, tu-in hong kaplum ding hi ung,”ci-in a tau tawh Pavel maitang ngim hi. Tua leh Pavel in, “ khawl phot dih un, ci-in a khut lamto hi. Palik pa in bang mah pau ken, nungta kei niteh cihsan hi.\nPalik pa in na sihma-in thungen nuam maw, ci-in dong hi. Hi kei, thu ka ngetkhitsa hi, ci-in Pavel in a puan suah khia-in, puan nei lote hih ka puan na piaksak un, ci-in dawng kik hi. Ahi zongin palik pa in bang mah cih lo-in Pavel khahkhia hi.\nKhristian taktakte in Jesuh nungzui ahih mah bangun amau ading sangin midangte adingin nungta uh hi. Sawm-ah khat leh sumpi khiat in zong, mite in hotkhiatna thu a zak nading uh ahi hi.\nThuumna: Hamsat hun ciangin Pavel bangin puansuah khia-in mite huh dingin thu hong kipia hi lo hi. Ahi zongin mi huh theihna lampi tuamtuam om hi. Sawm-ah khat leh sumpi in tua bang huhna lampi khat hi pah hi.\nThungetna: Vantung kote Pa aw, tuni kote biakpiakna hong sang in. Cimawh dongtuakte, kitasam mite nangma min hangin nopna ngah ciat ta uh hen. Amen


url: =HUAWEI P40 lite inkl. HUAWEI freebuds 3i im TOP Deal – Handyladen MoCoS in Lauffen und Gaildorf\nHUAWEI P40 lite inkl. HUAWEI freebuds 3i im TOP Deal\nin Allgemein, Huawei, mobilcom-debitel\neinmaliger Gerätepreis 29,23 € € fürs Huawei P40 lite inkl. FreeBuds 3i\n*Alle Details zum Tarif: https://t1p.de/4qr2


url: =H1N1 Natna ~ Thu Tatuam (Siyin News)\nThu Tatuam (Siyin News)\n1st Siyin Music Concert\n2nd Siyin Music Concert\n3rd Siyin Music Concert\nUpdate vawt lai\nSizang Burmese Mission Church\nIT Website Tatuam\nFriday, July 28, 2017 Knowledge 1 comment\n- 1930 Kumh in hi natna lungno sia vok tungpan mu uh hi.\n- 1976 kumh in U.S. ngalkapte 30 in hi natna ngaa in khat thilaw hi.\n- Hi natna sia vacimte tungtawn ii vokte ii ngaa natna virus hi.\n- Anneakna or voksa neakna pan hi natna kilaw ngawl hi.\n- Flu (Tok-kwui) natna ngaa akua mapo tungah le, taksa thazawm patang/ khanghaam te tungah kilaw pal tu in kison hi.\nNatna pian ngawl ih ngaa ngawl natu:-\n> Hatchelaw ciang ahibale buukkhuh ciang tissue zangh tu\n> Thiantho tu kisamh\n> Damngawlte neak ngawltu\nHi natna hang in athi mihing 105,700 le 395,600 kilaklaw hi tu kimuangmaw hi.\nSrc: CNN, cidrap, borgenproject\nIBU SRI MUSDALIFHA August 2, 2017 at 6:34 AM\nASS.WR.WT.saya IBU SRI MUSDALIFHA TKW MALAYSIA sangat berterima kasih kepada AKI SOLEH, berkat bantuan angka jitu yang di berikan AKI SOLEH, saya bisah menang togel MAGNUM 4D yaitu ((( 1 4 9 2 ))) dan alhamdulillah saya menang 175 lembar.sekarang saya sudah bisah melunasi hutang-hutang saya dan menyekolahkan anak-anak saya. sekarang saya sudah bisah hidup tenang berkat bantuan AKI SOLEH. bagi anda yang termasuk dalam kategori di bawah ini;\nSocial tawh kisai\nEmail Tawh Ki Post Thei\nWebsite tung ah lai na post nuamte atu thutatuam.news@blogger.com ah post thei natu tawlkhat sung vawt kahi uh hang, tawmvei sung khak kik phot khu hi.\nThu Tatuam App For Android\nHong Haw Teng\nThu Ki Kum Tawng\nChin News (297)\nIndia Sang Thu (59)\nIsrael Taw Kisai (222)\nKawl Ngam Thu (752)\nKhuahun Sia (20)\nLaithiangtho Dokna (290)\nMalaysia Thu (217)\nMiddle East (127)\nMizo Ngam News (65)\nNgam Dang Thu (855)\nPathian Thiamsa (88)\nPSALM LATE 23 (1)\nRefugee Taw Kisai (151)\nSizaang Thu (836)\nTapidaw Taw Kisai (293)\nThupiang Ngeite (27)\nUSA Ngam Thu (191)\nBlog Archive May (2) October (5) March (1) February (1) January (2) December (20) November (4) July (4) April (2) February (2) January (3) November (1) September (1) August (1) July (1) June (1) May (1) April (3) January (8) December (21) November (17) October (6) September (6) August (18) July (6) June (15) May (14) April (11) March (22) February (38) January (49) December (37) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (30) October (48) September (54) August (66) July (99) June (81) May (70) April (87) March (78) February (83) January (105) December (83) November (72) October (85) September (52) August (78) July (105) June (123) May (112) April (119) March (99) February (74) January (89) December (97) November (104) October (117) September (114) August (141) July (156) June (106) May (127) April (100) March (126) February (102) January (106) December (122) November (109) October (132) September (103) August (139) July (167) June (174) May (174) April (194) March (27)\nCopyright © Thu Tatuam (Siyin News) | Design by Pau Dal\nEmail thutatuam.news@blogger.com tawh ki post thei hi


url: =Kawlgam Hun Hoihlai ~ Rev. Gin Khan Nang :: ZOMI DAILY\nposted on 10 January 2016 at 5:05 am Lomkholna: Article, Ginkhannang\nThu khat peuhpeuh pen a neu lua om loin, a kisapna na om tek hi. Gelh tak kei cih ding zong om tuan lo hi. Gelh kei lehang thu pawl khat mangthang dinga, kiciam teh thei nawn lo ding ahih ciangin gelh theih bangbang gelh ding hoih ka sa hi. Tua ahih manin “Kawlgam Hun Hoih Lai” cih thulu zangin papite pau leh ka neu lai hun tawm khat kong at hi. Kawlgam in suahtakna a ngah 1948 pan galkap in vaihawmna a lak 1962 kikal sung teng hun hoih lai ci-in kigen thei hi. Galkap in a lak khit 1962-64 zong hun hoih lai a, kumpi in Bank leh Sai khempeuh a tengh (nationalized) ciangin mipi hong khoih kha pan cih ding hi.\nTedim Paina masa:\nKum 1962 kum sangkah zom thei loin lokho-in ka om hi. Lokhawh khit favang kici awllen sungin lawmte tawh ko Murlen khua panin Tedimah Mizogama van zuak ding pua dingin ka pai uh hi. “Laikat” kici zanah zialna laidal pua ding ka hi uh hi. Laidal lom khat pen “Lim” (Realm) khat kici a, dal 500 pha hi. Lim thum pen mi khat puak khop hi. Sumpi ding nei lo ka hih manin ka lawm Khai Nang in hong siksak a, Lim thum pua zo nai lo ka hih manin Lim 2 ka pua hi. Tedim sumbukte pen thupi kasa mahmah hi. Pa En Za Lang, Khual Za Kham cihte pen a hau pen a kigen hi. Mihaute in Saiha tawn nei hi kici hi. Nitak khuamial khit ciang zong ut tantan kivak a, launa om vet lo hi. Nitak ciangin Tedim khua sung pen mei tang zihziah a, sai khempeuhah Radio ging ziahziahin ciak ngeingai hi. Sente sumbuk khawngah van tam thei mahmah a, inn sung dim phitphetin van koih uh hi.\nLaidal pua-in Mizogamah letli ci-in khua kimah pai-in khot khit mateng ka zuak uh hi. Tua khit ciangin khat vei Phanat (sleeper) ka pua uh a, Sengpi dimin ka pua hi. Khatvei leuleu puan khedap kang ka pua hi. Tua khedap kangte pen to mahmah a, Mizogamah kideih mahmah hi. Bulh khat ciangin Rs.7.50 tawh ka zuak uh hi. Tua hun lai-in Sikkang zong kilim puak mahmah hi. A tung lamin nam vawh uh a, pak zeza-in pua uh hi. Phaiza khua nungak leh tangval mi 10-20 kikal bang kizui deetdaat uh a, muh nop ka sa thei mahmah uh hi. Phaiza khua pen sumbawl hatin a kigen ahi hi. Hih sikkang leh puan khedap kangte pen Japan kumpi in Kawlgam a suksiatna a liausum lohna hi kici hi.\nMurlen khua panin ko neu lai-in tangval pawl khat Kawlgam galkap na lut uh hi. 1956 pawl ahi tam maw, ka pu Suan Khaw Thang (Suantawng) a khuan hong ciah hi. Amah pen Sia Khup Za Go’ U ahi hi. Tangval tha hoih, thau pian phitphet hi a, melhoih kisa mahmah hi. Zi nei dinga hong ciah ahi hi. Ka u Hau Khaw Luante nungak tawh kituakin khua sungah mel hoihpawl a kigen ahih manin hong kingai uh hi. Ahi zongin ka nu in pute tawh kiten hoih lo hi ci-in phal lo hi. Khatvei, ka nu a khualzin kalin ka U Luan tawh inn ka ngak uh hi. Nitak ciangin ka Pu Suantawng hong hawh zel a, zan sawtpipi tu thei uh hi. Nitak khat pen a ihmu hong sa uh a, a kam gen teng uh ka za hi. Ka Pu Suantawng a khuan a paikik ciangin kitaipih ding, pai khawm ding ci-in geel uh hi.\nKa lupna pen mei kiang ahih manin a thu gen teng uh ka za khin hi. Ka nu hong ciah ciangin ka u Luante vai hong dong hi. Kei zong ka zak bangin ka gen a, kitaipih sawm uh hi ci-in ka nu ka hilh hi. Ka nu in zong cin’ bawl pahin ka Pu Suantawng a pai ciangin a tonpih thei kei hi. Ka Pu Suantawng pen Mandalay a om hih tuak hi. A tun’ ciangin nik leh puan a hoih nono ka U Luan ading hong khak a, aman zong silh ngam mel loin singkuangah a kem hi. Hih banga nungak leh tangval kingai mahmah nu leh pa, innkuanpite hanga kikhen pen tuhun ciangin zat loh dingin hoih ka sa hi.\nTua khit ciangin ka Pu Pum Thawng galkap tawp hong ciah leuleu a, khua sung nungak melhoih a kigen nu Goih Ciin tawh kiteng hi. Pu Pumthawng pen tangval mel hoih mahmah, a thau pian, mai beem, tha kidom mahmah, kamsiam mahmah leh a kamtel mahmah khat ahi hi. A sawt loin 1959 kumin Mianpurah peem uh hi. A peem uh ciangin a inn uh Pa Kham Khupte in lei uh hi. Biakinn kong mai lian hi a, tua hun lai-in inn hoih a kigen hi. Pa Khamkhup naupa Thual Do pen galkap lut pensenin hong tung leuleu hi. Amah pen a thavom, a gawngpian khat hi. A van puakte khatvei innka tung nisa-ah phokhia a, bawmbi, puanak, sawtcia (banyan) bangzah hiam pua a, hau kasa mahmah uh hi. Amah zong zi neih hun mahmah ta ahih manin zi ding zong pah hi. Khua sunga tua hun lai-a nungak suan pena kinei Nuam Ngaih Cing tawh kiteng hi. Nuam Ngaih Cing pen thaupian, kam siam, kizen a kigen hi.\nTua hun ma-in Ngur khua tangval khat in dong a, khuasung tangvalno ko pawl in khua dangah a pasal neih ding ka phal kei uh hi. A nu kiangah na tanu khua dangah pasal nei thei lo ding hi ka ci mawk uh hi. Tua banga ka gen uh ciangin ei sungah a nei ding i kibawl kei leh hoih lo ding ci-in ka kikum uh hi. Ka lawmte in kei tawh hong ciamnuih theih zel uh ahih manin kei ading ka ci pong uh hi. Ahi zongin ken lah zi neih ding ka ngaihsun ngam nai kei hi. Pa Thual Do hong tun ciangin kei zong hong ze theih pian napi-in bangmah hong gen kei hi. Ken zong bangmah ka gen ngam tuan kei a, siangtho takin Pasian deihna bangin a kiteng uh hi. Ahi zongin amau nupa in ta nei lo citciat uh hi. Tua hun lai-in Kawlgam galkap lutte pen kithupi ngaihsut mahmah a, sum nei pen zong suak uh ahih manin nungak a deih peuhpeuh uh a nei thei uh cih ding hi. Tu laia gamdang om tangvalte mah bang uh hi.\nKawlgam galkap Hawldar (San 3) a ngah khit ciangin pensen a hong ciah ka gang Lal Cin Zam zong hong tung hi. Zinpaak ci-in muamkhum lingmaw gah banga a eng hiuhiaute hong puak a, naupangteng hong hawm ciangin ka lungdam mahmah uh hi. Kawlgam kumpi kikhel hun lai teng hi a, amah thugen uuk khat ahih manin papite tawh holimna a neih ciangin Kawlgam pen Sosialit suak ding hi, hoih mahmah ding hi ci hi. Socialist kumpi a suah ding thute Murlenah nakpi takin hong gen ka za ngei hi. Amah pen zi nei sa, a zi leh tapa khat Cin Za Dai nusia a galkap kuan ahi hi.\n1964 kumin ka U Suan Za Go zong galkap a khuan hong ciah hi. Kum 10 bang a om khit ciangin a khatvei hong ciahna hi. Amah pen 1st Chin Rifles hi a, Mualameng (Moulmein) ah om hi. Bawlung suih siam hi a, Battalion leh Chin Rifles teamah zong a kihel ahi hi. Thahoih mahmah, a mel zong hoih, a ngo pian hi. Tua hun lai-in galkapte pen tha hoih kisa thei mahmah hi. Khua sung tangvalte tawh bawlung sui khawm zel a, a bawlung suih pen kimu nuam mahmah hi. Suitcase khat leh Dol singkuang khat hong pua a, khua sungah singkuang hoih nei pen ka suak uh hi. Galkap tumte bek mah in Dol singkuang nei zo uh a, singkuang hoih penpen a kigen ahi hi. Amah zong zi nei nuam napi, eimi nungak gen ding om pha lo ahih manin hausate tanu Thanrumi tawh hong kingai uh hi.\nAhi zongin kiteng ngam tak lo ahih manin zi nei loin paikik hi. A pai ciangin ka neu pen uh Za Lun Kap sangkah sak ding ci-in tonpih hi. Tedim ciang ken ka kha a, lampi-ah mite khakna aktui huansa tampi ka puakte uh ka ne zel uh hi. Tedim panin ka kikhen uh a, kei kia ka cihakik hi. Za Lun Kap pen family a omte kiangah koihin sangkah sak a, Tan 5 a sim ciangin a kimawlna lamah a khuk kep kipelh sak ahih manin hong ciah hi. Ka U Suan pen 1977 kumin pensen a, Kawlpi-ah omin kum khat khit ciangin hong nusia hi. Khamtung pana galkap lutte in a pensen uh ciangin khamtungah ciah nawn loin Yangon, Mandalay leh Kawlzangah a om suak tampi om hi. Tuate pen khua mu masa danin kingaihsun hi.\nTua hun lai-in tangval tei deuh a kinei peuhmah galkap hiam ahih kei leh sum thalawh dingin Bawduan leh Namtu-ah Khamkhuk to ci-in pai uh hi. Murlen panin tangval guk thakhatin khamkhuk pai uh a, kum 3 khit khawng ciangin hong ciah uh hi. A tuahpha om loin cimawha hong ciah uh ahi hi. Tua khamkhuk paite pen hong tun kik uh kum tam dam loin tangval zi nei man lo vive-in si uh hi. Tu-a ka ngaihsut kik ciangin a Khamkhuk tawhna uh, leisung a nasepna uh cidam huai lo hi dingin ka um hi. Tuate laka tangval khat Mang Khaw Thang kici hong ciah loin kum tampi om hi. Kum 9 a om khit ciangin hong ciah hi. Hong ciah ciangin ka nunote khat Sial Cing tawh kiteng uh hi. Mangthang pen thagol, a ngo pian, thalian khat hi a, Sialcing zong nungak thazen, a mai tung pian, a ngo pian, thasang khat hi-in a kituak mahmah uh hi. A kiten khit uh ciangin Bawduanah paipih a, om suak uh hi.\nKawlgam hun hoih lai-in galkap lut leh Bawduan pai ding cih pen tangvalte kidemna ahi hi. Sangkah ding thupi nai lo hi. Laisim ding kiphawk kha nai lo hi. Sum zon theihna om sun ahih manin kitaitehna tua bek mah suak phot hi. Tu hun ciangin galkap lut ding zong India lam ut huai zaw ta hi. Khasum zong tam zaw, gam sung suahtakna zong hoih zaw hi. Tua ahih manin Kawlgam panin India galkap lut pawl khatte in a zi leh tate uh Shillong khawngah koihin a tate uh sang kahsak hi. A pensen khin kim khat zong inn leh lo nei-in Shillong, Lamka, Champhai, Aizawl cih khawngah a om suak pawl khat om ta uh hi. Tua banga pensen khit cianga khamtunga ciah nawn loin khuapi a tate sang a kahsak theite a khua mu kisuak ta hi.\nPrevious: Pupate kiukna Upadi ~ Thang Siangh\nNext: US gamsung khualzinna pawlkhat – 8


url: =Dr. Do Suan Mung thugenna (ZAM Hall, Malaysia) :: ZOMI DAILY\nposted on 17 February 2015 at 10:22 am Lomkholna: Dosuanmung, News, Politics, Zomi\nMalaysia ah Zomite kum bangzah hiam khat ih om khit hangin tutunga Pu Gin Kam Lian leh Dr. Do Suan Mung tawh holimna ih neih khop theih zah a hun thupi kinei nai lo hi cileng kikhial khol lo kha ding hi. Amau tegel pen Zomite hong makaih Zomi Party ZNC/ZCD leh Zomi kipawlna lakah a lianpen GZA panin General Secretary a sem uh hi in, thugen laa gen zong siam in gamsung gampua thupiang leh tulaitak ih Zogam ih Zomite dinmun leh Kawlgam paizia avom akaang kician takin hong gen thei uh hi.\nGZA Genral Secretary Dr. Do Suan Mung in Simleivai (Politics) a thupitzia leh a piangthak khat in minamvai leh gamvai a nawl khin theih loh zia limtak in hong gen hi. Ama genna ah “Leitung tawn lo in vantunggam Direct in kitung thei lo ahihman in mihing khempeuh aa dingin Simleivai (Politics) pen a kimangngilh bawl thei lo thu khat ahihi” ci hi. Himah hi, ih biak Pasian mahmah inzong leitung mihingte hong vei in ih nuntaakzia hong puah pha nuam ahihman in khatbek a neihsun a Tapa Zeisu leitungah hong sawl suk tangial hi. Politics thupi lo hi leh Pasian in a teeltuam Israel mite a makaih dingin makai picing, gaalkap hangsan leh kumpi liante na pia lo kha ding hi.\nDr. Do Suan Mung in Laisiangtho sung thute pansan in Politics a thupitzia kician takin hong genna tawh kizuiin piangthak kici a minam itna leh veina a nei lo, makai hibuang a makaih mite lampi maan a totpih lo te aa dingin khanlawh huai in kipuah phat huai mahmah hi. Ama thugen khit cianga hong gingkhia khutbetna thawm ka zak ciangin a thukim lo leh a lungkim zo lo kuamah om lo hileh kilawm ka sa hi. Kei naleng inzong ka khut kuhpi heh lam mangngilh in khut ka beng dapdap kha mai hi!\nTua tawh akizom in ZNC/ZCD Party pan in General Secretary Pu Gin Kam Lian in thugenna hong nei pah hi. “Zomi thu pen Zomi mah in gen leh hoih pen ding hi” cih tawh Pu Gin Kam Lian in a thugen hong panto hi. “Tua ahihman in Kawl Party pangbel lo in Zomi tawh a tuam din ih hihi. Seventhday pawlpi sungah om in voksa neek ding a thupitzia gengen mawk lehang hong kihawl khia ding hi. Tua mah bangin namdang Party pangbeel in ei Zomi thu va gengen mawk lehang ei thugen kuaman hong ngaihsak lo dinga, kuamah in zong hong gensak lo ding hi” ci hi. A thugen zomto kik a “Tua ahihman in Zomi Party ZNC/ZCD a kiphuan hi in, tun kum 25 val khin ta hi.\nAhizong in muh theih ding gualzawhna kinei nai lo ahihman in mipi in zong hong muang zo taktak nai lo uh hi” ci hi. Ahi lua hi. Bang hang hiam cileh Democracy maan lo omna Kawlgam sungah Party te’n na sem thei taktak nai lo uh hi. Thautawi a gamlak zuatna tawh kisai ama genna ah “Thau tawi khempeuh a hangsan cihna hi lo hi. Thau tawi lo khempeuh zong a meidawi cihna hi pah tuan lo hi. Ko thautawi lo teng pen Kumpite’n a ut hunhun un hong tuah khia thei uh hi.\nTua hun ciangin lau in ka taai kei uh hi” ci hi. ZNC/ZCD in minam aa ding Kumpi tungah thu tawh laa tawh a sep khiatna te zong tom kim takin hong gen a, mipite’n ih muhpih loh lawhcinna te leh ih theihpih khak loh amau thuakna te zong hong gen hi. Chin tawh kisai ama genna ah “Chinte pen a mudah leh ahua keei hi lo hi hang. Ahizongin amau hangin ei Zomi te’n phattuamna khat zong tuni ciang dong ngah nai lo hi hang. Ei Zomi pawlkhat amau sungah ih va kihel zelna hangin ei vaang tawh amau pahttuamna tampi ngah lawh zaw uh hi” ci hi.\nHih thu ah ei Zomite mitvaak huai in, pilvaan hun mahmah ta hi. Bang hang hiam cileh Chin ih kicihna hangin hamphatna khat zong ngah lo ih hih leh Chin ih kicih loh manin zong supna om het lo ding hi cih thu kilang mahmah hi. Ei innkuan sungah kial tung napi bang hangin midangte anlehtui va pia thapai masa ding ih hi hiam? Chin makai khat tawh USA ah a kihona uh hibangin gen hi, “Chin leh Zomi bangci kipawl kik theih ding ih hiam? ci-in hong dong a, ken bel Chin leh Zomi kigamla lua mahmah ta ih hihman in kipawlkhop kik theih ding baih lo kha ding hi ka ci hi” ci hi.\nZBC tawh a kipawl khawm kimlai amau CBC tawh hong taisan khit nungsang ei Zomite’n nungdelh a ih va mai-et keei a kulna khat zong om lo takpi hi. Ahihangin Chinte a hua leh a mudah hi peuhmah lo hi hang. Amaute pen Ngeina leh Pau leh ham ah ih kinai pih pente ahi uh hi. (Azom pen Zomidaily ah Youtube tawh hoih takin na en ciat un.)\nMalaysia gamah Chinte pangbel Zomi kipawlna khat leh nih a om hangin Unau innkuan minam khat ih hihna a bei hi tuan peuhmah lo hi. Pu Gin Kam Lian cih mah bangin ei Zomite Chinte sungah khat leh nih ih va kihel kiau zelna hangin Chinte in phattuamna na ngahngah uh a, ei ngah ding bel tu ciangciang om nai lo hi cileng kikhial lo kha ding hi. Pu Gin Kam Lian in “Satan a kikim ding kimlai hong kikim loh ciangin a kilungkim lo hi” na ci hi.\nHuman Rights violation ih cih pen tua hipipen lo ding hiam? Zomi tawh ih dinna Party ZNC/ ZCD phungvuh in, tui helloh Zomi teng Zomi min tawh ih kipawlna, tulaitak leh mailam hun ding ih geelkhopna Zomi Zumpi ZAM (Zomi Association of Malaysia) pen ih hihtheih zah in thapia in thungetsak tawntung ni. Zo Sunni pa’n Itna tak tawh, Francis Lamthang (Zomi Quavadis)\nPrevious: Pu Gin Kam Lian ~ Banghang in Zomi Party tawh ki tuamdin hiam?\nNext: Tulaai Leitung Thuthang Tuamtuam Updates Feb17, 2015\nGim neihna (Stereotype, prejudice attitude) ~ Tual Khan Suan\nCanada, Toronto khuapi sungah mawtawhawl khatin mi 9 taihlum, adang mi 16 liam\nGensiatna: Zatsiamdan leh Laksiamdan thusim ~ Mungpi Khupson\nLondon pan Dubai azuanding vanleng khat asungah Bomb om cih kizasak\nThu Pulaakna: Zomi Innkuan USA Kumcin Khawmpi 2017\nMuh ciil Melbourne – 8 ~ Hau Za Cin


url: =FLAIR meets Biedermeier – TOP 2.2\nUnser TOP 2.2 ist eine bezaubernde 4-Zimmer-Wohnung die bereits verkauft wurde. Aber wir sind sicher, dass wir immer noch Ihre Wohnung für Sie zur Verfügung haben.\nFLAIR meets Biedermeier – TOP 2.1\nFLAIR meets Biedermeier – TOP 2.3


url: =Bangteng in Zomi hong hisak peuhmah ahia le? ~ Hau Za Cin :: ZOMI DAILY\nposted on 3 January 2016 at 10:25 am Lomkholna: Article, Hauzacin\nZomi a it ding bang kituh phialphial ve hangin guai, Zomi i cih bang hi a, kua hi a, bangte Zomi hi a, kuate Zomi kici a, bangin Zomi hong hisak peuhmah ahia le?\nI kamsiam in Zomi hong hisak hiam? I zindo siam in Zomi hong hisak hiam? Christian ngeina i kipletna in Zomi hong hisak hiam? Bawm leh Seng i puakte in Zomi hong hisak hiam? Lokho in Tu leh Hei, Tem leh Tei, Suk leh Sum, Lawhpi leh Lawhciang i zat te in Zomi hong hisak hiam? Puandum leh Puanlaisan i silh te in Zomi hong hisak hiam?\nNopni dahni i kiuap, ikikhoite in Zomi hong hisak hiam? Hua lai mualtung gamah i teen ngei manin Zomi ihizaw hiam? Zangsungah tenglo a Khamtungah i ten manin Zomi ihi hiam? Beh leh phung u leh nau naihuai deuh teng tawh khua khat ah i ten tek manin Zomi ihi hiam? Dotna tampi om dingin ka um hi.\nBang in Zomi hong hisak peuhmah hiam? Na ngaihsun ngei hia?\nBiakna zuih kibang ci leng kibang takpi hiam? Pupa hun in dawi bia i cih leh a dawi biak uh kibang hiam? A kibat leh bangteng hi peuhmah hiam? Kithoihna kibang i cih leh bangteng hi a, bangci kithoih hiam? I theilai hiam? I theih a phamawh hiam? I theih ciang Zomi hihna ahi diam? Theihloh Zomi hihna ahizaw diam?\nTuhun ciang biakna kibang lai hiam? Kibang kei leh Zomi a kikhen khen cihna ahi diam? Biakna kibang kei leh minam khat in din ding haksatna a om diam? Biakna kibang i zuih pen minam damna ding a hi kha veve diam? Zomi i cihte biakna vai theih zong minam bitna ding ahi diam, theih kulse lo, ciamteh kulse lo, phawk kulse lo i ci suk mai diam? Kithoihna ah a kisam kammalte a kibang hiam?\nNgeina kibang ahih manin Zomi hi hang i ci diam? I ngeina a kibang takpi hiam? Zi neih dan a kibang hiam? Zi pui dan akibang hiam? Moken leh Moman a kibang tek hiam? A kibang diak pawlkhat a om kha hia? A kizul i cih pen a kibang tawh kilamdanna, kibatlohna a nei hiam? Pasal neih dan a kibang hiam? Sih ciang kivui dan akibang hiam? Kawsah hanken – kensak dan a kibang hiam?\nInn luahza kipiak dan a kibang hiam? Uzaw, nauzaw cih a kilamdang hiam? Free choice ahi hiam, ahih kei leh nu leh pa deihna bang hizaw maw, ahih kei leh beh sung vaihawmna hizaw maw, ahih kei leh innkuan thusa/tanupi te vaihawmna hizaw maw, tua bang vaihawmna, deihna a kibang takpi hiam?\nKampau kithei teng ci ding hileng i pau kammal a kibang takpi hiam? A kibang dingin i kigawm nuam takpi hiam? A kibang teng i zangkhawm hiam, ko a hi ciin i kituhzaw hiam? Pau khat zanglo pen minam khat a hi thei takpi diam? Zat deuh khat a om a kisam diam? Kihohon napi pau kithei tuah kei leh minam khat hih utna a khangsem takpi diam? A kiamzaw diam?\nPau khat zanglo minam khat midangte in a zahtak takpi diam? Lai neilo khat minam a kici thei diam? Zolai i cih pen koi pen tak hiam? Koi pen Zolai ciin i ciamteh dinga le? Zolai i cih pen Zomi a kici teng in i pom thei hiam?\nZolai cih minvawh i nei thei hiam? A kisam hiam? A kul hiam? A kul kholkei zaw hiam? Ut tek in pheng ommang lel leng Zomi hihna ahi zaw hiam? Ut tek lai zang lel leng Zolai akici zaw diam?\nZomi i kicih leh Zolai i neih a kisam dia? Zongeina i neih a kisam dia? A mi mahmah Zomi a kici a om a kul dia?\nEi kuate i hia le? Who are we?\nZomi i cih kua?\nZolai i cih koi?\nZongeina i cih bang?\nSo, tell me, what makes a Zomi a Zomi?\nPrevious: Dr. ngahdan atuamtuam ahi tammaw? ~ Kaptawng\nNext: US gamsung khualzinna pawlkhat – 1


url: =Vondeih Kep Ding – 40 (Pau Khan Kap) :: ZOMI DAILY\nposted on 9 August 2016 at 9:30 am UTC+9:30 Lomkholna: Article, Paukhankap\nMagazines khawng ah nasim khin ahi phial zong Alexander The Great i a sih ding ciangin a galkapmangte tung agen, a khansung in a sin, leitung ah a nusiat nop, a lunggulh thu (3) te hong gen nuam ing.\nTangthutheite-in amit color pen vei le tak kibang loin khat pen blue color hi-in, alang khat pen brown color ci citciat uh hi. A khanlai in Egypt, Persia leh India akipan continent (3) bang la dek phial in, (2007731) square miles bang lazo cih uh hi.\nTua bangin gam tampi hong zawh khit ciangin agam Greek ah hong ciah-a, lampi panin hong dam lo hi. A siahuan te-in ahih theihzah in a bawl uh hangin noptuam tuan loin hong suktek tek hi. Dam kik zo nawnlo ding cih amah le amah hong kitheih ciangin a galkapmangte agei ah kaikhawm in,‘ kei pen adam kik zo ding hilo hing, sawtnawn loin leitung panin a paikhia ding hita ing. Ka lunggulh mahmah thu(3) om in, tua teng ka sih zawh ciangin pello-in nong hih sak na ding un kamciam hong ngen hi ing.’ ci-in khitui luangkawm kawm in hong gen hi. A galkapmangte in zong ‘pello in ka hong hihsak mah ding uh hi’ ci-in kamciam hong pia hi.\n‘Ka lunggulh a khatna in-: ka luanghawm pen keimah hong bawl ka siahuan te bek pua sak un la, midang kuamah hong pua sak kei un.’’\n‘‘A nihna ah-: Han manawh in ka luanghawm na paipihna uh lampi dung ah ka khansung in ka khol sum, ngun le kham, suang mangpha te hong phah sak un,’’ la,\n“ A thumna leh a tawpna pen ah ka khankuang vei le tak ah avang khat tuak pawl in ka khutte nih a pualam ah hong koih sak un,” ci-in hong vaikha hi.\nA tuamdang deuh kumpi pa lunggulhna te hangin akiim aom galkapmangte’n lamdang sa-in linglawng gai uh hi. Ahi zongin kua mata-in dongkik ngam loin aom khipkhep laitak un Alexander in a it phatdiak a galkapmangte khat in hong naihphei in kumpi pa khut hong napsak khit ciangin,“ Ka topa aw, na lunggulh bangin ka sem ding uh hi. Ahi zongin hih alamdang na lunggulh thute nong hehpih zawh ding leh kote na lunggulhna ahang hong thei sak in?”ci-in hong dong hi.\nDeihtak ahu hong la in hih ci bangin hong gen hi.\nA khatna ka lunggulh thu ahi ka luanghawm pen ka siahuante bek ka kipuaksak na ahang pen:- siahuante bangzah in asiam zongin mihingte sihna ding panin a hutkhiat zawh lohna thu mite’ theisak nuam ing. Tua hi leh ka gam mite-in a tawntung in ki cidam paisuak lo ding ahih na thu hong phawk thak ding uh hi.\nA nihna ahih, ka luanghawm a kipaipihna lampi dung ah sum, ngun le kham leh suang manpha te ka phahsakna ahang pen:- kei in hih leitung buppi zo phial in, genzawh loh in sum, ngun le kham, suang manpha ka neih hangin ka sih ciangin tuate khutmee cia zong keng theilo hi ing. Tua ahih manin ka gammite-in hauhna bekbek adelh delh lohna ding uh theisak nuam ing.\nA thumna ahih, ka khutte nih khankuang pualam ah ka koih nopna ahang in:- leitung ah kong pai lai-in ka khut sung ah bangmah keng lo-in kong pai-a, tuin zong khutguak bek mah tawh leitung panin apai khia ding ka hihna thu ka mite thei sak nuam ing,” ci hi.\n“Ka luanghawm leisung ah hong phum un. Kei nong phawkna dingun bang mahmah bawl kei unla, ka khutte nih khankuang pua ah koih khia un. Tua bang hi leh mite in, ‘ leitung buppi azo mipa in a sih ciangin a khut ah bangmah keng lo-in leitung ka nutsiat lam hong thei ding uh hi’,” cih thu agen khit ciangin a mitsi in a hu tawpna sangin it mahmah leitung hong nusia ta hi.’’ ci-in tangthu in ciamteh hi. Hih bang mite’ thu kasim khak ciang thangah lua mahmah ing.\nHih zahta in leitung azo galdo hat in, pil in siam in a minthang Alexander The Great i pianna pa leh a pantah a siate’ tangthu te hong kansak thei le cin utnaa ing e, Tawng!\nPrevious: A mannei mahmah Guakung (INBAR)\nNext: Malaysia gamsung siansuahna kinei in, mi hoihlo 39 ki mankhia